Terpelajar atau terdidik?

SIFAT manusia itu lupa (nasiyya) dan lalai (ghaflah). Lalu manusia diberikan pedoman dan peringatan. Mempelajari sesuatu yang bermanfaat adalah suatu bentuk peringatan dari lupa dan lalai.

Terdidik bermakna bagaimana ilmu yang diajarkan membentuk cara berfikir, watak dan peribadi seseorang kerana sifat ilmu yang benar mampu membentuk peribadi.

Tidak bersedia mendengar pandangan orang lain. Merasakan dirinya sudah cukup betul. Orang terdidik tidak begitu. Bersikap terbuka kepada pandangan orang lain. Tidak angkuh dan berbangga diri kerana apa yang diketahuinya masih sedikit.

Apa yang dipelajari oleh manusia sebenarnya. Ramai manusia mengkaji apa yang tersurat tidak yang tersirat. Lalu pengetahuannya jadi terbatas. Bila dihadapkan soalan tentang kejadian bumi lantas menjawab ianya terjadi by nature atau terjadi dengan sendiri.

Orang yang terdidik dengan iman dan taqwa mudah menjawab bahawa sesuatu yang berlaku ada Penciptanya lantaran manusia tidak mampu mencipta alam. Alam tidak terjadi dengan sendiri. Ia dicipta dan diuruskan oleh yang Maha Mencipta.

Manusia membina sistem lebuh raya untuk dilalui oleh manusia dengan pelbagai jenis kenderaan. Di lebuh raya diberikan peringatan had laju dan pertanda-pertanda yang lain. Tetapi kemalangan tetap berlaku dan kesesakan tetap terjadi.

Cuba kita dongakkan perhatian kita waktu malam di angkasa. Terdapat billion bintang dan galaksi di langit. Siapa yang menggerakkannya beredar dengan laju.

Berlaku tidak perlanggaran dan kesesakan. Tentu ada Pengurus yang Maha Mengurus menyebabkan ianya terjadi. Bagi yang terdidik dengan iman dan taqwa itulah sunnatullah atau ketentuan Pencipta.

Sebab itu dalam tradisi Islam tidak saja ilmu akliah dipelajari tapi ilmu nakliah menjadi pedoman utama. Ilmu akliah memberitahu manusia tentang hal-hal yang tersurat dan menjadikan kita terpelajar.

Di Barat faham sekular berkembang dalam ilmu dan pendidikan. Worldview atau pandangan semesta manusia hanya melihat yang nyata dan tersurat. Agama disisihkan dari kehidupan. Fahaman dan fikirannya adalah duniawi semata.

Tamadun Islam di Andalusia berlegar selama 800 tahun dan fokus kepada kajian saintifik berlaku. Ilmuan Barat mendatangi Andalusia dan mempelajari ilmu-ilmu yang terdapat.

Lalu berlakulah Renaissance, Reformation di Barat menyebabkan faham sekular dan liberal berkembang. Ramailah ilmuan di luar Barat mendatangi Barat mempelajari ilmu mereka dan sebahagiannya menjadi sekular dan liberal.

Bila kembali ke negara masing sebagai orang terpelajar mengukuhkan dasar ilmu dan pendidikan negara. Ia menyebabkan aliran sekular dan liberal berkembang.

Dalam Persidangan Pendidikan Islam yang berlaku di Mekah pada tahun 1977 yang dihadiri oleh 313 ilmuan Islam mendapati antara sebab kemunduran umat Islam di dunia kerana amalan dualisme dalam ilmu dan pendidikan dan mencadangkan supaya integrasi ilmu akli-nakli dan Islamisasi pendidikan berlaku.

Pada tahun 1983 Malaysia respon kepada cadangan itu dengan menubuhkan Universiti Islam Antarabangsa Malaysia dan mengambil pendekatan IIICE (Integration, Islamization, Comprehensive Excellence) atau integrasi ilmu dan Islamisasi pendidikan melalui penyantunan ilmu Islam dan ilmu bermanfaat dari Barat menjawab persoalan kemunduran yang berbangkit.

Lalu Kulliyyah Ilmu Wahyu dan Kemanusiaan memberi ruang kepada pembelajaran Major dan Minor. Pelajar yang mengikuti Ilmu Kemanusiaan (major) boleh mengambil Ilmu Wahyu (minor) sebaliknya yang mengambil Ilmu Wahyu (major) boleh mengambil Ilmu Kemanusiaan (minor).

Tahun akhir pelajar boleh mengambil double major. Ianya diharapkan integrasi ilmu berlaku dan Islamisasi Pendidikan terjadi. Di UIAM terdapat pelajar di kalangan banyak negara di dunia belajar dan mengambil pendekatan integrasi dan Islamisasi.

Jika percubaan ini terjadi, ia bakal menghasilkan pelajar pelajar yang memiliki kualiti kesepaduan ilmu dan pendidikan dan boleh membangun tradisi baru yang mementingkan etika dan ilmu dalam pendidikan dan ia boleh menyumbang ke arah kebaikan dan kesejahteraan kepada umat manusia kerana mereka bakal masuk ke arus perdana pendidikan Islam dan bukan Islam.


Kebajikan warga Malaysia terkandas di Singapura jadi keutamaan

SINGAPURA 1 Sept – Suruhanjaya Tinggi Malaysia di Singapura akan terus memantau kesejahteraan rakyat Malaysia yang terkandas di negara itu, berikutan sekatan sempadan dilaksanakan akibat pandemik COVID-19 sejak 2020.

Ketua misi Malaysia yang baharu dilantik, Datuk Dr Azfar Mohamad Mustafar berkata, misi itu bersedia memberikan bantuan konsular untuk memastikan mereka yang terjejas dapat kembali berulang-alik setiap hari seperti sebelum pandemik.

Bercakap kepada Bernama, Azfar berkata kebanyakan rakyat Malaysia yang sebelum ini berulang-alik setiap hari dari Johor, terkandas di republik itu kerana mereka perlu memilih demi untuk menyara keluarga sepanjang tempoh sukar ini.

“Amat sukar bagi mereka. Sebagai sumber pendapatan keluarga, kebanyakan mereka memutuskan untuk tinggal di sini dan meninggalkan keluarga mereka di Malaysia. Ini adalah pilihan yang harus mereka buat, ” katanya.

Beliau mengakui beberapa cawangan syarikat Malaysia di sini seperti Maybank, CIMB dan Persatuan Malaysia di Singapura (MASIS) telah banyak membantu warga Malaysia yang terkandas.

Azfar turut menyuarakan kebimbangan mengenai kesihatan mental rakyat Malaysia yang terjejas itu, terutama apabila perkara itu menjadi fenomena global disebabkan sekatan pergerakan.

“Kita perlu sentiasa berhubung dengan rakyat Malaysia kerana sebilangan daripada mereka tidak dapat pulang ke rumah mereka di Johor ada yang sudah lebih setahun dan ada yang sudah dua tahun.

Ditanya apakah rutin berulang-alik akan kembali tahun ini ketika Singapura bergerak menuju tahap endemik untuk COVID-19, Azfar berkata “buat masa ini ia belum sesuai untuk dibincangkan.”

Pada 15 Jun lalu Yang di-Pertuan Agong Al-Sultan Abdullah Ri’ayatuddin Al-Mustafa Billah Shah telah menyampaikan watikah pelantikan kepada Azfar dan 18 duta baharu yang ditugaskan dengan misi luar negara.


Zii Jia, lima beregu teruskan cabaran negara di Final Jelajah Dunia HSBC BWF

KUALA LUMPUR 25 Jan. – Pemain perseorangan lelaki utama negara, Lee Zii Jia dan lima beregu Malaysia berjaya melangkah ke Final Jelajah Dunia HSBC BWF yang akan diadakan di Impact Arena dari 27 hingga 31 Januari ini di Bangkok, Thailand.

Lima beregu negara itu adalah dua beregu lelaki Aaron Chia-Soh Wooi Yik dan Ong Yew Sin-Teo Ee Yi, dua gandingan wanita Chow Mei Kuan-Lee Meng Yean dan Vivian Hoo-Yap Cheng Wen serta beregu campuran Goh Soon Huat-Shevon Lai.

Kesemua mereka layak ke kejohanan akhir selepas tersenarai dalam lapan pemain dan beregu terbaik bagi setiap kategori dalam HSBC BWF Road to Bangkok Rankings.

Menurut Persekutuan Badminton Dunia (BWF) menerusi laman webnya www.bwfworldtourfinals.bwfbadminton.com, maksimum dua pemain atau beregu bagi setiap Ahli Persatuan layak untuk menyertai Final Jelajah Dunia HSBC BWF.

Bagaimanapun, Malaysia gagal untuk melayakkan diri dalam acara perseorangan wanita pada kejohanan yang menawarkan hadiah US$1.5 juta (RM6.07 juta) itu selepas tiada pemain dalam acara berkenaan tersenarai sebagai lapan pemain terbaik.


Bekas Presiden MIC Samy Vellu meninggal gunia

Samy Vellu yang memimpin MIC dari 1981 hingga 2010 adalah antara pemimpin paling lama memegang jawatan dalam Kabinet, iaitu kira-kira tiga dekad bermula sebagai Menteri Kerja Raya pada 1979.

Sementara itu, bekas Setiausaha Akhbar Samy Vellu Datuk E. Sivabalan berkata orang ramai yang ingin memberi penghormatan terakhir boleh berbuat demikian di rumah mendiang beralamat di No.19, Lengkongan Vethavanam, Batu 3 1/2, Jalan Ipoh, selepas 2 petang hari ini.

Sivabalan dalam satu kenyataan ringkas bagi pihak keluarga berkata mayat mendiang Samy Vellu akan dibawa ke Krematorium Dewan Bandaraya Kuala Lumpur (DBKL), di Cheras esok.

“Keranda akan dibawa meninggalkan kediaman pada pukul 3 petang esok dan dijangka tiba di krematorium pada pukul 4 petang,” katanya. – BERNAMA


Cef Filipina pilih cencalok

DUYONG 16 Jun – Hidangan cencalok bersama ulam-ulaman, menjadi pilihan Gene Gonzalez, 64, dari Filipina yang pertama kali menjamah makanan tradisional orang Melaka.

Gene yang juga peserta Bengkel Kelestarian Pembungkusan Makanan Warisan ASEAN dan Pengkomersilan Untuk Pasaran Dunia, turut dijamu pelbagai lagi hidangan tempatan pada Program Demonstrasi Makanan Warisan di Balai Adat Perkampungan Hang Tuah, di sini, semalam.

Pujian itu dianggap sebagai perkara yang membanggakan kerana Gene adalah seorang cef dan juga pensyarah di sebuah institusi kulinari di Manila.

“Filipina juga ada makanan seperti ini, namun saya lebih tertarik dengan cencalok. Ini adalah kunjungan pertama saya ke Melaka dan berasa amat bertuah kerana diberi peluang merasai pelbagai makanan yang enak belaka,” katanya.

“Asam pedas juga membuka selera saya, harap berpeluang untuk datang semula ke Melaka selepas ini kerana tidak puas menikmati makanan disediakan,” katanya .


JPJ Perlis pantau kenderaan keluar masuk sejak sempadan dibuka

PADANG BESAR, 11 Mei (Bernama) — Jabatan Pengangkutan Jalan (JPJ) Perlis sentiasa melakukan pemantauan sejak pintu sempadan Malaysia-Thailand dibuka bagi memastikan kenderaan yang masuk ke negara ini mematuhi Akta Pengangkutan Jalan 1987.

Pengarahnya, Fatimah Mohamed Ali Piah berkata warga Thailand yang memasuki negara ini melalui dua pintu sempadan di negeri ini diingatkan supaya mendapatkan Permit Pengedaran Antarabangsa (ICP) dan insurans terlebih dahulu.

“JPJ tidak teragak-agak untuk mengambil tindakan termasuk mengeluarkan saman terhadap mana-mana pemilik kenderaan tidak kira sama ada kenderaan Malaysia mahupun Thailand yang tidak patuh dengan undang-undang di negara ini,” katanya.

Pintu sempadan Wang Kelian mula dibuka pada 1 April apabila negara memasuki Fasa Peralihan ke Endemik, diikuti pintu di Padang Besar pada 5 Mei lepas.

“Sehingga kini, JPJ hanya mengeluarkan satu saman terhadap kenderaan Thailand yang tidak memiliki ICP sejak pintu sempadan Malaysia-Thailand dibuka dan JPJ juga telah menerima dua pemohonan ICP dari negara jiran,” katanya.

Fatimah juga menasihati warga Malaysia yang ingin masuk ke negara jiran agar mematuhi peraturan yang telah ditetapkan oleh negara Gajah Putih itu dengan merujuk kepada pihak berkuasa di sana.

Sementara itu, seorang pemandu teksi yang hanya dikenali sebagai Bakar, 57, berkata kenderaan keluar masuk di pintu sempadan Padang Besar semakin bertambah dan kebanyakan kenderaan dari Thailand dilihat mematuhi undang-undang jalan raya di negara ini.

“Alhamdulillah ramai yang menggunakan perkhidmatan teksi sejak pintu sempadan sini dibuka, saya memuji tindakan pemantauan yang dilakukan pihak berkuasa JPJ dan Polis Diraja Malaysia (PDRM) terutamanya pada hujung minggu dan sebelah petang,” katanya.


DUN Durian Tunggal: Zahari pantau rumah PPRT ‘sakit’

DURIAN TUNGGAL 12 April – Ahli Dewan Undangan Negeri (ADUN) Durian Tunggal Zahari Abd Kalil turun padang bagi meninjau Projek Perumahan Rakyat Termiskin (PPRT) didakwa bermasalah.

“Kemudian kita akan rujuk kepada pihak yang berwajib berkenaan status rumah ini dan memohon tindakan segera dapat diambil jika aduan itu benar berlaku,” katanya menerusi satu hantaran di Facebook rasminya, semalam.


Datuk Seri Zolkples Embong meninggal dunia

KUALA LUMPUR 3 Okt – Bekas Ketua Pengarah Majlis Sukan Negara (MSN) Datuk Seri Zolkples Embong ditemukan meninggal dunia di kediamannya di Pandan Indah di sini, pagi tadi.

Berita duka kehilangan Allahyarham turut dikongsi Menteri Kesihatan, Khairy Jamaluddin dan bekas Menteri Belia dan Sukan, Datuk Seri Ahmad Shabery Cheek di laman sosial mereka sebentar tadi.

Ketua Polis Daerah Ampang Jaya ACP Mohamad Farouk Eshak ketika mengesahkan perkara itu berkata jenazah Zolkples, 62, kini berada di Hospital Kuala Lumpur bagi tujuan bedah siasat.

Beliau juga pernah menggalas tanggungjawab sebagai Ketua Kontinjen Malaysia ke Sukan Asia 2010 yang menyaksikan Malaysia merangkul sembilan pingat emas sekali gus merupakan pencapaian terbaik kontinjen negara sepanjang penyertaan pada temasya sukan berkenaan.


DUN Asahan teruskan program tuisyen percuma

ASAHAN 13 Julai – Program tuisyen percuma untuk persediaan calon Sijil Pelajaran Malaysia (SPM) tetap diteruskan bagi memastikan pelajar memperoleh keputusan cemerlang dalam peperiksaan berkenaan.

Ahli Dewan Undangan Negeri (ADUN) Asahan, Fairul Nizam Roslan berkata, tahun ini ia membabitkan sekolah terlibat dengan menggunakan kepakaran tenaga pengajar daripada sekolah sama.

Jelasnya, penganjuran sebelum ini diadakan di Balai Raya dan Pusat Khidmat Masyarakat sekitar DUN Asahan namun diubah ke sekolah agar penglibatan pelajar mampu ditingkatkan.

“Sebanyak lima buah sekolah dipilih untuk menerima peruntukan bagi mengadakan tuisyen buat calon SPM antaranya, Sekolah Menengah Kebangsaan (SMK) Selandar, SMK Nyalas, Sekolah Menengak Agama (SMA) As Syakirin dan Sekolah Berasrama Penuh Integarsi (SBPI) Selandar.

“Turut terbabit adalah SMK Simpang Bekoh biarpun ia berada di Dewan Undangan Negeri (DUN) RIM namun ramai dalam kalangan pelajar berasal dari Asahan,” katanya kepada Melaka Hari Ini.

“Kita akan bekerjasama dengan Gabungan Pelajar-Pelajar Melayu Semenanjung (GPMS) bagi menanjurkan program motivasi bagi membantu calon membuat persiaan menduduki SPM,” katanya.


PKRC MAEPS 2.0 ditutup secara rasmi 8 Feb ini

SERDANG, 31 Jan – Setelah 14 bulan memberikan khidmatnya, Pusat Kuarantin dan Rawatan COVID-19 (PKRC) Bersepadu Taman Ekspo Pertanian Malaysia Serdang (MAEPS) 2.0 di sini, akan ditutup secara rasmi pada 8 Feb ini.

Ketua Pengarah Agensi Pengurusan Bencana Negara (NADMA) Datuk Dr Aminuddin Hassim berkata PKRC MAEPS 2.0 ditutup setelah didapati ia tidak lagi ekonomik dengan mengambil kira kos operasi dan jumlah pesakit yang semakin berkurang.

“Kami hanya tutup PKRC Bersepadu MAEPS 2.0, bukan semua PKRC. Kami komited memastikan sekurang-kurangnya ada satu PKRC beroperasi di setiap negeri. Kami akan bantu Kementerian Kesihatan (KKM) sepertimana yang mereka perlukan,” katanya kepada Bernama hari ini.

Menurutnya pada masa ini terdapat 51 PKRC beroperasi di seluruh negara dengan kapasiti keseluruhan 16,863 katil dan 4,061 pesakit sedang dirawat di PKRC berkenaan.

Aminuddin berkata cadangan menutup PKRC MAEPS 2.0 itu telah dibentangkan dan dipersetujui Menteri di Jabatan Perdana Menteri (Tugas-Tugas Khas) Datuk Dr Abdul Latiff Ahmad.

MAEPS diaktifkan sebagai PKRC pada 16 April 2020, dengan pengambilan pesakit COVID-19 di pusat berkenaan hanya membabitkan pesakit bukan warganegara bagi kategori satu (tanpa gejala) serta kategori dua (gejala ringan), dan kemudian ditutup pada 15 Julai tahun yang sama.

Pada 24 Jan tahun lepas ia dinaik taraf kepada PKRC Bersepadu MAEPS 2.0 setelah mula menerima pesakit kategori tiga (radang paru-paru) dan empat (bantuan pernafasan) dengan skala yang sederhana.

Dalam tempoh 14 bulan itu, kira-kira 166,072 pesakit COVID-19 ditempatkan di PKRC MAEPS 2.0 yang terdiri daripada pesakit kategori satu hingga empat.

Sementara itu, Aminuddin berkata berikutan penutupan PKRC MAEPS 2.0, Jawatankuasa Pengurusan Bencana Negeri (JPBN) Selangor dan JPBN Wilayah Persekutuan bersetuju untuk membuka PKRC negeri yang lebih kos efektif sebagai alternatif.

Menurutnya pesakit kategori tiga hingga lima akan dimasukkan ke Pusat Kawalan Kusta Negara (PKKN), Hospital Sungai Buloh, Hospital Kuala Lumpur, Hospital Rehabilitasi Cheras bagi kes-kes geriatric serta hospital lain sekitar Lembah Klang.


“Saya terkilan dari sudut…” – Pak Wan

TABOH NANING 28 Ogos – Bekas Menteri di Jabatan Perdana Menteri (Tugas-tugas Khas), Datuk Seri Mohd Redzuan Mohd Yusof menafikan terkilan kerana tidak dilantik semula menganggotai jemaah Kabinet diumumkan Perdana Menteri, Datuk Seri Ismail Sabri Yaakob semalam.

Sebaliknya, beliau yang lebih mesra dengan panggilan Pak Wan mengakui terkilan kerana tidak sempat menyempurnakan beberapa program dirangkanya ketika memegang jawatan berkenaan.

“Saya terkilan dari sudut melestarikan langkah yang sudah kita susun dan saya harap mereka akan sambung dan pegawai kerajaan mengangkatnya kepada menteri yang menggantikan saya,” katanya.

Beliau yang juga Ahli Parlimen Alor Gajah berkata demikian ketika menyampaikan sumbangan kepada Amer Abdul Malek, 43, dan isteri, Siti Nurhidayah Tompang, 34, yang kehilangan dua anak, Zahrul Fitri Amer, 16, dan Afiq Wafiy, 4, akibat kemalangan jalan raya pada malam 23 Ogos lalu, di Taman Kebaya, di sini hari ini.

Kedua-dua beradik berkenaan meninggal dunia selepas motosikal ditunggangi Zahrul Fitri dan dibonceng Afiq Wafiy, merempuh tembok di tepi jalan di Kampung Ayer Pa’abas, di sini pada jam 9.15 malam.

Mengenai keanggotaan 23 pemimpin BERSATU dalam Kabinet, Mohd Redzuan yang juga Ahli Majlis Pimpinan Tertinggi (MPT) BERSATU berkata, ia tidak banyak bezanya dengan keanggotaan ketika dalam Kabinet bekas Perdana Menteri, Tan Sri Muhyiddin Yassin.

“Pemimpin BERSATU dalam senarai Kabinet serupa saja, cuma yang bezanya ialah Pak Wan digugurkan tetapi saya percaya barisan Kabinet akan berfungsi dengan baik.

“Saya ucapkan tahniah kepada jemaah Kabinet yang ada perubahan sedikit dan kita akan berikan kerjasama atas semangat kita dalam Perikatan Nasional (PN),” katanya.

“Saya tidak terkilan kerana tidak dilantik semula kerana ini semua pergerakan politik…Pak Wan secara peribadi akan terus menyokong kerajaan untuk merealisasikan apa yang sudah kita mulakan,” katanya.

Beliau berkata, selepas merangka beberapa program di peringkat makro ketika menjadi anggota Kabinet, sekarang adalah masa untuk penggantinya dan pegawai kerajaan merealisasikannya.


Pengangkutan udara sokong gelembung perjalanan Melaka-Terengganu

TERENGGANU 31 Mac – Kemudahan pengangkutan udara dijangka diperkenalkan di bawah di bawah program gelembung perjalanan (travel bubble) antara Melaka dengan Terengganu dalam usaha merancakkan lagi kerjasama pelancongan antara kedua-dua negeri.

Pengerusi Jawatankuasa Pelancongan Warisan dan Kebudayaan negeri, Datuk Muhammad Jailani Khamis berkata, pihaknya merancang mengatur pertemuan dengan beberapa syarikat penerbangan seperti Malindo Air bagi membuka laluan penerbangan ke Terengganu sempena program travel bubble itu.

“Insya-Allah, sekiranya perlaksanaan program travel bubble antara kedua-dua negeri berjalan lancar, kita mahu pelbagaikan kemudahan pengangkutan sedia ada kerana selain pengangkutan darat dari segi bas, mungkin selepas ini kita ada kemudahan kapal terbang untuk destinasi kedua-dua negeri,” katanya.

Beliau berkata demikian pada sidang media sempena pelancaran Pakej Pelancongan Asam Di Gunung, Garam Di Laut dan Melaka Terengganu Menyokong Interstate Travel Buble yang disempurnakan oleh Pengerusi Jawatankuasa Pelancongan, Kebudayaan dan Teknologi Maklumat negeri Terengganu, Ariffin Deraman.

Seramai 27 delegasi mewakili pelbagai agensi kerajaan negeri yang berkaitan industri pelancongan menyertai lawatan kerja Tourism Melaka Bagi Pembangunan Pakej Pelancongan Melaka-Terengganu, antaranya Majlis Pembangunan Pulau-Pulau Melaka, Perbadanan Muzim Melaka, Jabatan Perikanan Melaka dan Zoo Melaka, Majlis Perbandaran Alor Gajah dan [email protected].

Menurutnya, kemudahan pengangkutan udara ke Terengganu dan Melaka di bawah travel bubble itu perlu direalisasikan bagi memastikan matlamat program itu tercapai.

“Jika kita mahu objektif travel bubble ini tercapai, saya rasa kemudahan pengangkutan antara Terenganu-Melaka perlu dipertingkatkan memandangkan jarak antara negeri agak jauh sedikit.

“Kita mungkin boleh ada ‘flight’ kerana sebelum ini Malindo Air sedia ada menawarkan kemudahan antara kedua-dua negeri ini, nanti kita akan berbincang dengan pihak Malindo Air memandangkan mereka juga bergantung kepada trafik.

Pada masa yang sama, kata beliau, bilangan pelancong Terengganu ke negeri ini pada tahun lalu didapati meningkat seramai 264,105 orang sekali gus menduduki tangga kelapan negeri yang paling ramai berkunjung ke Melaka.

Pada tahun lalu, Melaka mencatatkan penurunan jumlah pelancong yang ketara sebanyak 78.01 peratus daripada 18.7 juta pelancong pada 2019 kepada 5.05 juta pada tahun lalu.

Selain itu Muhammad Jailani yang juga Ahli Dewan Undangan Negeri (ADUN) Rembia meminta penggiat industri pelancongan di Melaka membudayakan norma baharu termasuk melaksanakan kesemua SOP yang ditetapkan Majlis Keselamatan Negara (MKN) dan Kementerian Kesihatan Malaysia (KKM) dalam memberikan perkhidmatan pelancongan yang terbaik dan selamat kepada semua pelancong.

Bagi tujuan itu, katanya, Tourism Melaka dengan kerjasama Perbadanan Produktiviti Malaysia (MPC) telah melaksanakan Program Pensijilan Patuhi dan Amal SOP COVID-19 negeri secara berperingkat sebagai usaha meningkatkan tahap keyakinan pelancong ke Melaka.

Ujar beliau, setakat fasa satu lalu, sebanyak 500 premis pelancongan Melaka akan disijilkan dengan kos pendaftaran akan ditanggung sepenuhnya oleh pihak BPP.


PM Muhyiddin ucap selamat Hari Sarawak kepada rakyat Sarawak

KUALA LUMPUR 22 Julai – Perdana Menteri Tan Sri Muhyiddin Yassin mengucapkan Selamat Hari Sarawak 2021 kepada semua rakyat Sarawak, yang menyambutnya hari ini.

“Sambutan ini pastinya amat bermakna kepada rakyat Sarawak, kerana pada tarikh ini 58 tahun lalu, Sarawak secara rasmi mula ditadbir oleh anak Sarawak sendiri,” katanya dalam satu hantaran Facebooknya hari ini.

Beliau juga melahirkan keyakinan, Hari Sarawak akan tetap diraikan dengan penuh makna mengikut cara dan konsep tersendiri, biarpun tanpa aktiviti bersemuka dan berkumpul ekoran pandemik COVID-19.

Sambutan Hari Sarawak 2021 akan diadakan di Dewan Undangan Negeri (DUN) di Kuching, yang bermula 8.30 malam ini, terhad kepada 100 orang tetamu jemputan dengan pematuhan prosedur operasi standard (SOP) ketat, berikutan Sarawak masih dalam Fasa Dua Pelan Pemulihan Negara (PPN) .

Yang Dipertua Negeri Tun Abdul Taib Mahmud serta isteri dan Ketua Menteri Datuk Patinggi Abang Johari Abang Openg dan isteri, serta beberapa menteri kabinet lain dijangka hadir pada majlis itu.

Ia akan diisi dengan persembahan secara maya seperti tarian bertajuk ‘Sarawak Bahagia’, persembahan video Aspirasi Sarawakku Sayang dan filem pendek ‘I Am Sarawak’ dan video dokumentari ‘The Struggle’.


Piala AFF: Harimau Malaya idam kejutkan Vietnam

KUALA LUMPUR, 11 Dis – Skuad Harimau Malaya kini bersedia untuk membuat kejutan dalam pertemuan dengan juara bertahan Vietnam, pada perlawanan ketiga Kumpulan B Piala AFF, malam esok.

Ketua Jurulatih Harimau Malaya Tan Cheng Hoe percaya, anak buahnya mempunyai keupayaan untuk membuahkan hasil yang positif ketika menentang Vietnam, pada perlawanan yang akan berlangsung di Stadium Bishan, Singapura

“Sejak kebelakangan ini, kami tidak mempunyai keputusan yang baik bila berhadapan Vietnam… Tentu sekali mereka (Vietnam) mempunyai kekuatan dan pemain yang baik, tetapi apa yang penting kami mempunyai strategi dan perancangan untuk berhadapan Vietnam.

“Ia sentiasa sukar untuk menjaringkan gol ketika bertemu mereka, tetapi kami perlu mencari cara untuk mendapatkan keputusan yang positif dan diharapkan anak buah saya akan dapat membuat kejutan kali ini,” katanya pada sidang media secara maya hari ini.

Walaupun telah mengumpulkan enam mata selepas dua perlawanan, Cheng Hoe mengambarkan perlawanan berhadapan ‘Naga Emas’ itu akan menjadi ujian sebenar untuk pasukannya dalam kejohanan itu, kerana Vietnam mempunyai pemain yang terbaik dalam keupayaan taktikal dan teknikal.

Oleh sebab itu, beliau menggesa anak buahnya memperbaiki permainan pada waktu perubahan antara serangan dan bertahan, selain cepat menyesuaikan diri sewaktu permainan, terutamanya pada awal 10-15 minit permainan yang mereka kelihatan bergelut pada dua perlawanan sebelum ini, jika mereka inginkan keputusan yang baik esok.

Jurulatih berusia 53 tahun itu juga berkata, adalah penting untuk Malaysia tidak dibolosi gol akibat kesilapan individu semasa  bertemu Vietnam, dan mengharapkan pasukannya meningkatkan lagi tahap pertahanan mereka.

“10-15 minit pertama sering berikan masalah kepada kami, dan saya berharap pemain akan bekerja keras setiap masa untuk memperbaiki lagi pasukan, nikmati permainan, dan meningkatkan lagi skil individu dan sekali gus memberikan keyakinan kepada pasukan,” katanya.

Berkaitan komen Jurulatih Vietnam Park Hang-Seo yang menganggap tidak adil untuk Persekutuan Bola Sepak ASEAN (AFF) membenarkan Malaysia membawa pemain baharu, Chen Hoe dengan tenang menyatakan bahawa semua pihak perlu fleksibel disebabkan isu COVID-19, yang membenarkan mereka untuk menukar pemain penjaga gol.

Selasa lepas AFF bersetuju untuk membenarkan Harimau Malaya menukar penjaga gol mereka di Piala AFF 2020 yang sedang berlangsung itu berikutan penjaga gol Muhammad Khairulazhan Mohd Khalid diuji positif COVID-19, selepas menjalani ujian saringan Polymerase Chain Reaction (PCR) di Lapangan Terbang Changi pada 3 Dis.

Selain itu, beliau memaklumkan bahawa Junior Eldstal yang cedera ketika perlawanan bertemu Kemboja, tidak akan dapat beraksi untuk perlawanan esok. – BERNAMA


40 warga asing ditahan dalam operasi bersepadu sempena pembukaan sempadan

Ketua Polis Negeri Sembilan Datuk Mohamad Mat Yusop berkata operasi yang dijalankan selama 21 jam bermula 12 tengah malam itu, dijalankan bagi mencegah kemasukan pendatang asing tanpa izin dan aktiviti penyeludupan di sempadan perairan negara dan darat, terutama di sekitar perairan Port Dickson.

“Daripada 40 yang ditahan itu, 18 daripadanya adalah warga Filipina, 17 warga Indonesia termasuk dua kanak-kanak, serta lima dari Myanmar dengan 256 lagi diperiksa di bawah Akta Imegresen 1959/63 atas kesalahan tidak mempunyai dokumen perjalanan dan pengenalan diri yang sah,” katanya.

Beliau berkata demikian pada sidang media Operasi Bersepadu Agensi Keselamatan Negeri Sembilan Sempena Pembukaan Semula Sempadan Negara, yang turut dihadiri Menteri Besar Negeri Sembilan Datuk Seri Aminuddin Harun di sini malam tadi.

Dalam operasi sama, Mohamad berkata polis turut merampas 1,373 paket bersamaan dengan 25,332 batang rokok putih dan kretek pelbagai jenama, dalam sebuah kereta jenis Proton Iswara dengan jumlah rampasan bernilai RM16,965.

Dalam pada itu, Mohamad berkata menerusi rondaan dan pemantauan di kawasan perairan mendapati, tidak ada mengesan pendatang asing tanpa izin atau warga asing yang menyeludup masuk ke negeri ini setakat hari ini.

Namun beliau berkata pihaknya akan sentiasa perketatkan pemantauan, memandangkan perairan Port Dickson merupakan kawasan titik panas yang menjadi tumpuan pendaratan pendatang tanpa izin dan penyeludupan.

Mengenai operasi bazar Ramadan, Mohamad berkata polis akan bekerjasama dengan pihak berkuasa tempatan (PBT) untuk membuat pemantauan, bagi memastikan peniaga dan pengunjung mematuhi prosedur operasi standard (SOP) dalam membendung penularan COVID-19.

“Kita mahu pastikan perjalanan di bazar Ramadan itu teratur dan lancar. Kita harap masyarakat patuh SOP selain tidak mahu ambil tindakan sewenang-wenangnya, tidak patuh peraturan baru dikenakan tindakan tertentu,” katanya.

Sementara itu, Aminuddin berkata operasi bersepadu seumpama itu akan terus dijalankan secara menyeluruh, termasuk di daerah bagi memastikan keselamatan, ketenteraman dan kesejahteraan rakyat terus kekal terpelihara daripada sebarang ancaman jenayah rentas sempadan.

Beliau turut menasihati rakyat untuk terus berdisiplin mematuhi SOP, meskipun pelbagai kelonggaran diberikan semula termasuk aktiviti solat jemaah di masjid serta surau atau upacara sembahyang di rumah ibadat selain Islam, boleh dilaksanakan tanpa penjarakan fizikal.

“Lebih-lebih lagi kita juga akan menerima kedatangan pelancong dari luar negara, selepas pembukaan sempadan negara dan orang ramai diseru sentiasa berwaspada dan tetap menjaga SOP ditetapkan,” katanya. – BERNAMA


Subsidi Upah: Kerajaan salur RM20.339 bilion kepada 357,520 majikan – Tengku Zafrul

Katanya dengan peruntukan sebanyak RM600 juta di bawah Bajet 2022, kerajaan melalui PERKESO akan meneruskan pelaksanaan PSU bersasar kepada pengusaha pelancongan yang mengalami penurunan pendapatan sekurang-kurangnya 30 peratus daripada jumlah jualan atau pendapatan pada Oktober 2021 hingga Disember 2021 berbanding mana-mana bulan pada 2019 hingga 2021 sebelum pandemik COVID-19.

“Permohonan telah dibuka sejak 1 Jan 2022 hingga 31 Mac 2022 namun majikan dari sektor dan aktiviti industri yang tidak tersenarai tetapi masih terjejas akibat COVID-19 masih boleh mengemukakan rayuan secara dalam talian kepada PERKESO,” katanya dalam laporan Unit Pelaksanaan dan Koordinasi Stimulus Ekonomi Antara Agensi Nasional (LAKSANA) Ke-84 yang dikeluarkan hari ini.

Bagi PSU 4.0, Tengku Zafrul berkata setakat 4 Feb 2022, sebanyak RM2.270 bilion telah disalurkan kepada 146,519 majikan untuk terus beroperasi dan mengekalkan penggajian 1,755,737 pekerja.

Mengenai Dana Pinjaman Mudah Perusahaan Kecil Sederhana (PKS) yang dikendalikan oleh Bank Negara Malaysia (BNM), katanya jumlah permohonan yang telah diluluskan oleh bank-bank tempatan dan disetuju terima oleh PKS setakat 4 Feb 2022, sebanyak RM12.59 bilion yang akan memberi manfaat kepada 26,379 PKS.

Katanya jumlah ini termasuk dana Kemudahan Bantuan Khas (SRF), Kemudahan Automasi dan Pendigitalan (ADF), Kemudahan Semua Sektor Ekonomi (AES) dan Kemudahan Agromakanan (AF).

Tengku Zafrul berkata walaupun dana SRF telah dimanfaatkan sepenuhnya, PKS masih boleh memohon skim pembiayaan yang masih tersedia melalui Tabung BNM seperti ADF, AES dan AF.

Katanya PKS juga boleh mendapatkan pembiayaan lain melalui platform imSME di pautan https://imsme.com.my/portal/bm/ yang boleh membantu dalam membuat padanan pembiayaan yang diperlukan dengan pelbagai penyedia dana untuk PKS. – BERNAMA


Hak Agong panggil mana-mana pemimpin politik- Dr Mahathir

KUALA LUMPUR 10 Jun – Adalah menjadi hak Yang di-Pertuan Agong untuk memanggil mana-mana pemimpin politik mengikut keperluan bagi mendapatkan pandangan berkaitan keadaan semasa negara, kata bekas perdana menteri Tun Dr Mahathir Mohamad.

Pengerusi Penaja Parti Pejuang Tanah Air (Pejuang) itu berkata pemimpin utama parti-parti politik negara dipanggil menghadap Al-Sultan Abdullah Ri’ayatuddin Al-Mustafa Billah Shah adalah atas keputusan Seri Paduka untuk mendengar dan mendapat pandangan daripada mereka.

“Itu hak Agong nak jumpa dengan sesiapa kalau perlu jumpa dengan semua, itu keputusan baginda. Sebab (alasan dipanggil menghadap) itu terpulang kepada Agong. Saya tak tahu sebab apa mungkin nak tahu kedudukan dan pandangan daripada pemimpin-pemimpin politik ini,” katanya dalam sidang media secara maya hari ini.

Mengulas majlis menghadap Yang di-Pertuan Agong yang berlangsung selama 45 minit, Ahli Parlimen Langkawi itu berkata beliau mencadangkan penubuhan sebuah badan khas seperti Majlis Gerakan Negara (MAGERAN) diwujudkan untuk menangani empat isu utama yang sedang dihadapi Malaysia.

Pemimpin parti politik termasuk pembangkang dipanggil menghadap Yang di-Pertuan Agong secara berperingkat di Istana Negara bermula semalam manakala bagi pemimpin parti-parti politik di Sarawak, majlis menghadap diadakan secara dalam talian yang dijadualkan pada 14 Jun.

“Baginda ada bertanya sama ada pilihan raya boleh diadakan tahun depan atau bila-bila masa. Saya berkata ia berbahaya untuk diadakan sekarang. Seperti apa yang berlaku di Sabah ketika pilihan raya negeri…akan ada peningkatan kes COVID-19,” katanya.

“Apabila kita mencapai imuniti kelompok dengan 80 peratus rakyat diberi vaksin, maka agak selamat untuk mengadakan pilihan raya. Jika tidak, apa yang berlaku di Sabah akan berulang,” katanya.


432 kes positif COVID-19 direkodkan hari ini

MELAKA 5 Okt. – Malaysia hari ini mencatatkan kes harian positif wabak COVID-19 tertinggi dengan 432 kes, selepas merekodkan 293 kes semalam.

Menerusi infografik dikongsikan Kementerian Kesihatan Malaysia (KKM), dari 432 kes itu, 429 darinya merupakan kes tempatan dan tiga darinya adalah kes import.

Sementara itu, 2,336 jumlah kes aktif direkodkan, dengan 32 darinya sedang dirawat di unit rawatan rapi (ICU) dan lapan darinya memerlukan bantuan alat pernafasan.


Kutipan filem Mat Kilau cecah RM90 juta selepas 33 hari tayangan

KUALA LUMPUR, 25 Julai – Filem biografi epik, “Mat Kilau: Kebangkitan Pahlawan” yang telah mencetuskan fenomena luar biasa, berjaya meraih kutipan tiket berjumlah RM90 juta selepas 33 hari ditayangkan di seluruh negara, Singapura dan Brunei.

Pengarahnya Mohd Syamsul Mohd Yusof atau lebih dikenali sebagai Syamsul Yusof berkata filem itu menjadi filem pecah panggung tertinggi bagi kategori tempatan dan antarabangsa selepas Munafik 2 dan Avengers: End Game.

“Air mata syukur… tiada kata melainkan Alhamdulillah. Saya dan seluruh team amat terharu. Terima kasih penonton masih terus memberi kepercayaan pada karya kali ini dan kesemua filem saya sebelumnya. Sejak dari filem pertama hingga sekarang. Insya-Allah, semoga terus diberi ilham untuk filem akan datang,” katanya dalam kenyataan hari ini.

Pengarah Terbaik Festival Filem Asia Pasifik (FFAP) ke-57 itu juga berkata filem Mat Kilau turut menjadi filem nombor satu dalam carta box office mingguan untuk lima minggu berturut-turut sekali gus mengetepikan filem besar Hollywood.

“Telah terbukti beberapa kali, karya filem Melayu masih boleh berdiri di bumi sendiri. Ini harapan baharu sinema tempatan dan buat semua anak seni tanah air. Ayuh semua pengkarya filem, ayuh bersatu demi kita sama-sama majukan industri seni Malaysia,” katanya.

Sejak mula ditayangkan pada 23 Jun lepas, filem yang diinspirasikan daripada sejarah benar tanah air itu telah berjaya menjadi antara perbualan utama di media sosial selain membangkitkan semangat kepahlawanan apabila ramai yang berbusana Melayu ketika hadir ke pawagan.

Filem yang melibatkan kos RM8 juta itu dibarisi ramai pelakon hebat antaranya Datuk Adi Putra, Beto Kusyairy, Fattah Amin, Wan Hanafi Su, Datuk Jalaluddin Hassan, Datuk Rahim Razali, Mubarak Majid, Shaharuddin Thamby, Namron,  A. Galak, Ellie Suriaty, Khir Rahman dan pelakon Indonesia yang mencipta nama di Hollywood, Yayan Ruhian.


Tiga anggota polis ditahan kerana peras ugut

KUALA LUMPUR, 13 Jan – Tiga anggota dari Balai Polis Ampang ditahan selepas disyaki terbabit dengan kes pemerasan terhadap seorang ejen menjual kenderaan di Jalan Persiaran Pandan Prima, Ampang, semalam.

Ketua Polis Daerah Ampang Jaya ACP Mohamad Farouk Eshak berkata dalam kejadian kira-kira pukul 11.30 pagi Selasa lepas, dua anggota polis dari Unit Ronda Bermotorsikal lengkap beruniform telah menahan sebuah kenderaan yang dipandu lelaki berusia 30 tahun.

“Akibat takut, mangsa menyerahkan wang secara tunai dan pindahan dalam talian ke akaun seorang lelaki tempatan,” katanya dalam kenyataan hari ini.

Menurutnya hasil siasatan tiga anggota berusia 36 hingga 44 tahun ditahan kira-kira 2 petang semalam yang disyaki terlibat, dan semakan mendapati kesemua mereka telah berkhidmat dengan pasukan lebih dari 10 tahun

Mohamad Farouk berkata polis sedang berusaha mengesan suspek yang masih bebas, terutama pemilik akaun yang menerima pemindahan wang dalam kes berkenaan, dan siasatan juga dijalankan bagi mengenal pasti penglibatan suspek dengan kes lain yang mempunyai modus operandi sama.

“Orang ramai yang pernah mengalami kes seumpama ini diminta tampil untuk membuat laporan polis. Kita tidak berkompromi dengan mana-mana pegawai dan anggota polis yang terlibat dengan jenayah,” katanya dan menambah semua suspek direman empat hari. – BERNAMA


Kontena bawa masuk e-sisa dari AS di arah hantar pulang – JAS

GEORGE TOWN 13 Julai – Jabatan Alam Sekitar (JAS) Pulau Pinang mengarahkan sebuah kontena membawa masuk buangan elektrik dan elektronik (e-sisa) dari Amerika Syarikat (AS) untuk dihantar pulang ke negara asalnya, semalam.

Pengarah JAS negeri Sharifah Zakiah Syed Sahab berkata, tindakan itu susulan pemeriksaan ke atas sebuah kontena di Terminal Kontena Butterworth Utara (NBCT) Butterworth dekat sini semalam, yang didapati membawa e-sisa tanpa mendapat kelulusan pihaknya terlebih dahulu.

“Pemeriksaan itu telah dijalankan oleh pegawai JAS Pulau Pinang bersama pegawai kastam, antara buangan yang ditemui di dalam kontena tersebut adalah skrin elektronik rosak, papan elektrik yang berada dalam keadaan tercerai dan komponen elektronik yang lain.

“Semakan lanjut mendapati kontena tersebut berasal dari AS. Buangan elektrik dan elektronik ini dibawa masuk bagi tujuan pelupusan secara haram di Malaysia, di bawah Konvensyen Basel kelulusan awal dari negara penerima dan negara transit adalah diperlukan untuk pengimportan sebarang buangan terjadual termasuk e-sisa,” katanya dalam kenyataan di sini hari ini.

Menurut beliau mengikut prinsip asas Konvensyen Basel juga, setiap buangan perlu dirawat atau dilupus di negara asal melainkan atas sebab-sebab tertentu seperti ketiadaan kemudahan rawatan sisa dan telah mendapat kelulusan awal JAS.

Sehubungan itu, Sharifah Zakiah berkata JAS telah mengeluarkan notis arahan di bawah Seksyen 31 dan 37 Akta Kualiti Alam Sekeliling 1974 kepada pihak pengimport untuk pemulangan kontena tersebut ke negara asal dan kegagalan untuk mematuhi arahan tersebut boleh menyebabkan tindakan yang tegas diambil tanpa notis lanjut.

“Mana-mana pihak yang mengimport buangan terjadual, termasuk e-sisa (SW110) ke Malaysia tanpa kebenaran terlebih dahulu daripada Ketua Pengarah Alam Sekitar Malaysia adalah melakukan satu kesalahan di bawah Seksyen 34B Akta Kualiti Alam Sekeliling 1974 dan jika sabit kesalahan boleh dikenakan hukuman denda maksimum RM500,000 dan penjara tidak lebih lima tahun,” katanya.

Beliau berkata buangan e-sisa adalah dilarang untuk diimport kecuali mengikut cara pelupusan dengan kaedah yang betul kerana buangan tersebut mengandungi bahan berbahaya seperti logam berat yang boleh mencemarkan alam sekitar jika tidak diuruskan dengan selamat.

SEORANG pegawai JAS Pulau Pinang menunjukkan bahan buangan elektrik dan elektronik yang dibawa masuk secara haram dari AS untuk dilupuskan di negara ini ketika pemeriksaan di NBCT, Pulau Pinang, semalam.


SOP perayaan Krismas dan Thaipusam masih diperhalusi – Hishammuddin

KUALA LUMPUR, 14 Dis – Kerajaan masih memperhalusi prosedur operasi standard (SOP) perayaan Krismas dan Thaipusam dengan mengambil kira keselamatan dan kesihatan rakyat, serta penularan varian Omicron COVID-19.

Pengerusi Mesyuarat Menteri Kuartet COVID-19 Datuk Seri Hishammuddin Tun Hussein berkata bagi perayaan Krismas, tumpuan diberikan terhadap perangkaan SOP upacara sembahyang, aktiviti berkunjung ke rumah keluarga, persembahan secara langsung, upacara nyanyian koir dari rumah ke rumah dan gerai jualan Krismas.

Bagi perayaan Thaipusam pula, beliau berkata menerusi perbincangan bersama Menteri Sumber Manusia Datuk Seri M. Saravanan yang juga Timbalan Presiden MIC, tumpuan diberikan terhadap perangkaan SOP upacara sembahyang di kuil.

Beliau berkata turut diberikan tumpuan adalah perjalanan dan pergerakan kereta ‘Chariot’, membawa kavadi, membawa Paal koodam atau belanga susu, mencukur rambut, upacara ritual (mandi) di sungai dan pembukaan gerai jualan.

“Kementerian Kesihatan (KKM), Polis Diraja Malaysia (PDRM), Kementerian Perpaduan Negara dan pihak kuil akan turun ke lapangan untuk meneliti kapasiti ruang, keperluan logistik serta tempat-tempat persinggahan sepanjang perjalanan dan pergerakan kereta Chariot,” kata Hishammuddin yang juga Menteri Kanan Pertahanan dalam kenyataan hari ini.

“Penting untuk difahami, dalam menentukan setiap SOP, keutamaan kerajaan ialah keselamatan dan kesihatan rakyat terutamanya mengambil kira penularan varian Omicron di seluruh dunia ketika ini.

“Saya juga faham, hujung tahun seperti sekarang, ramai akan pulang ke kampung dan bercuti bersama keluarga. Pastikan pakai pelitup muka, elakkan tempat sesak, dapatkan dos penggalak jika layak, lakukan ujian COVID-19 secara berkala dan paling penting amalkan TRIIS (Uji, Lapor, Asing, Maklum, Dapatkan rawatan),” katanya.

Hishammuddin berkata pada mesyuarat kuartet yang diadakan hari ini, Menteri Perpaduan Negara Datuk Halimah Mohamed Sadique dan Saravanan dijemput untuk duduk semeja dengan pihak KKM serta pihak berkepentingan bagi menyelaras SOP bagi Krismas yang akan disambut 25 Dis ini manakala Thaipusam pada 18 Jan 2022.

Sehubungan itu, beliau memohon jasa baik orang ramai supaya mematuhi setiap SOP yang bakal diumumkan Kementerian Perpaduan Negara kelak dengan penuh disiplin dan bertanggungjawab selari dengan matlamat kerajaan menerusi usaha ‘Reopening Safely’ atau pembukaan semula dengan selamat.

Sementara itu, Hishammuddin turut memaklumkan Saravanan telah diminta untuk memperjelaskan situasi sebenar berhubung SOP kemasukan pekerja asing seterusnya mencadangkan pendekatan bersesuaian bagi menangani situasi berkenaan dalam mesyuarat kuartet hari ini.

“Penting untuk saya tegaskan, pada pihak Mesyuarat Kuartet, fokusnya hanyalah terhadap penambahbaikan dari sudut prapelepasan, semasa ketibaan, selepas ketibaan (tempoh kuarantin) dan pascakuarantin.

“Untuk menentukan jumlah kemasukan pekerja asing, ia bukan di bawah bidang kuasa mesyuarat kuartet sebaliknya di bawah bidang kuasa Kementerian Sumber Manusia dan Kementerian Dalam Negeri,” katanya.

Hishammuddin berkata SOP baharu tersebut telah pun tersedia dan diselaraskan namun ia banyak bergantung kepada jumlah kuota yang diluluskan oleh Jawatankuasa Bersama Antara Menteri Dalam Negeri dan Menteri Sumber Manusia Mengenai Pengurusan Pekerja Asing.

Beliau berkata Kabinet yang bermesyuarat pada 10 Disember lepas telah meminta menteri kuartet memperhalusi kaedah yang selamat untuk membawa masuk lebih ramai pekerja asing.

Hishammuddin berkata ia mengambil kira banyak kelonggaran yang telah diberikan terhadap sektor ekonomi sejak beberapa bulan lepas namun ada sebahagian pengusaha mengalami kesukaran untuk merancakkan semula perniagaan kerana kekurangan pekerja berikutan SOP kemasukan pekerja asing yang agak ketat. – BERNAMA


Kerajaan setuju beri dos ketiga untuk ‘frontliner’ dan golongan rentan

KUALA LUMPUR 19 Sept. – Perdana Menteri Datuk Seri Ismail Sabri Yaakob berkata, kerajaan bersetuju melaksanakan pemberian dos ketiga vaksin COVID-19 kepada golongan rentan apabila negara mencapai 80 peratus dewasa divaksin.

“Keutamaan pemberian dos ketiga ini akan tertumpu kepada kumpulan yang berisiko tinggi terlebih dahulu seperti anggota barisan hadapan kesihatan, pesakit kurang daya tahan imun (immunocompromised).

“Selain itu, warga tua dengan komorbiditi dan individu yang tinggal atau bekerja di pusat jagaan jangka panjang (long-term care facilities), apabila liputan imunisasi populasi dewasa di seluruh negara melebihi 80 peratus.

“Dos ketiga ini dapat meningkatkan tahap imuniti dalam kalangan individu berisiko tinggi terhadap jangkitan COVID-19, yang mungkin menurun dalam tempoh tertentu selepas dos kedua,” ujarnya.


JKMR saran Azam Baki ambil cuti

KUALA LUMPUR, 14 Jan – Jawatankuasa Khas Mengenai Rasuah (JKMR) berpendapat Ketua Pesuruhjaya Suruhanjaya Pencegahan Rasuah Malaysia (SPRM) Tan Sri Azam Baki perlu mengambil cuti, ketika kes pemilikan saham beliau disiasat pihak berkuasa.

Pengerusinya Tan Sri Rais Yatim berkata mengikut amalan biasa, mereka yang disiasat atas kes salah laku akan digantung kerja, namun terdapat juga kes individu berjawatan lebih tinggi yang disiasat, tetapi tidak direhatkan.

“Dalam hal ini, fakta berkaitan Azam Baki bukan kriminal atau perbuatan jenayah tetapi mungkin salah laku atau tidak dapat menyempurnakan tugas.

“Terserah kepada SPA (Suruhanjaya Perkhidmatan Awam) untuk beri cuti atau tidak, tapi harus mengambil natijah amalan yang sedang berlaku melibatkan kes berprofil tinggi, dan mereka (individu disiasat) tidak mengambil cuti,” katanya dalam sidang media di Parlimen hari ini.

Rais yang juga Yang Dipertua Dewan Negara berkata JKMR turut berpendirian isu perisytiharan harta Azam Baki perlu menjadi perkara utama dalam siasatan yang sedang berjalan ketika ini.

Azam sebelum ini terpalit dengan kontroversi melibatkan pemilikan sejumlah saham Gets Global Bhd dan Excel Force MSC Bhd antara tahun 2015 dan 2016 semasa beliau menjadi Pengarah Penyiasatan SPRM.- BERNAMA


Cari penyelesaian isu sampah domestik, industri – Exco

SERI NEGERI 7 Mac – Kerajaan Negeri akan mengadakan perjumpaan bersama 500 pemilik premis Komersial, Perindustrian dan Keinstitusian (CII) Khamis ini bagi menyelesaikan isu pengurusan sisa sampah.

Exco Perumahan, Kerajaan Tempatan dan Alam Sekitar negeri, Datuk Zaidi Attan berkata perjumpaan itu bertujuan mencari penyelesaian berikutan penamatan konsesi pemungut sampah yang terlibat, selain mendapatkan persetujuan awal bersama pemilik premis.

“Persetujuan awal semua pemilik premis sebelum ini adalah mereka diminta untuk menguruskan sendiri semua sisa-sisa CII bermula 1 Februari lalu. Kita telah memberi notis selama 90 hari kepada semua premis untuk melantik kontraktor masing-masing.

“Hari ini timbul isu lain mengenai kaedah pengurusan sampah tersebut, jadi kita selaraskan untuk mengadakan satu pertemuan dengan 500 pemilik premis ini pada 9 Mac jam 3 petang di Dewan Majlis Perbandaran Jaisn (MPJ) Lipat Kajang, Jasin,” katanya.

Beliau berkata demikian pada sidang media selepas mesyuarat Pelaksanaan Penguatkuasaan Peraturan-Peraturan Pengurusan Sisa Pepejal dan Pembersihan Awam (SKIM) Bagi Pepejal Komersial, Perindustrian dan Keinstitusian (CII) Negeri Melaka di Bilik Tun Mutahir Seri Negeri, di sini, hari ini.

Hadir sama Datuk Bandar Majlis Bandaraya Melaka Bersejarah (MBMB) Datuk Shadan Othman; Yang Dipertua Majlis Perbandaran Hang Tuah Jaya (MPHTJ) Datin Sapiah Haron; Yang Dipertua Majlis Perbandaran Alor Gajah (MPAG), TPr. Saifuddin Abdul Karim dan Yang Dipertua Majlis Perbandaran Jasin (MPJ), Rosemanizam Mohd [email protected].

Katanya Pihak Berkuasa Tempatan (PBT) di negeri ini sedang mengkaji dan meneliti semula cadangan melantik kontraktor pemungut sampah domestik (komersial) yang telah ditamatkan perkhidmatan di semua kawasan PBT.

“Pertama kita cadangan pihak industri melantik kontraktor pungutan sampah, pada masa sama ia (kontraktor) akan memungut kedua-dua sampah iaitu sampah industri dan sampah komersial.

“Kedua PBT sendiri akan melantik dan menguruskan sisa sampah domestik dan industri ini, dua situasi berbeza ini kita akan selaraskan pada perjumpaan nanti,” katanya.


Rawatan mangsa kemalangan LRT tidak jejas wad COVID-19 di HKL- Dr Adham

Beliau berkata, 64 mangsa yang cedera dalam insiden semalam itu ditempatkan di wad HKL, dengan enam daripada mangsa kritikal manakala tiga memerlukan bantuan alat pernafasan (ventilator) dan tiga lagi berada di bilik pembedahan.

“Ventilator sudah diagihkan untuk kes tertentu di wad COVID-19, unit rawatan rapi (ICU) dan kritikal. Ini tidak mengganggu kegiatan biasa dan kegiatan merawat pesakit COVID-19,” katanya pada sidang media Program Imunisasi COVID-19 Kebangsaan secara maya bersama-sama Menteri Penyelaras Program Imunisasi COVID-19 Kebangsaan Khairy Jamaluddin hari ini.

Dua tren LRT laluan Kelana Jaya, sebuah membawa penumpang dan sebuah lagi tren rosak yang sedang dipandu uji telah bertembung dalam kejadian pada 8.45 malam semalam di kawasan terowong antara Stesen Kampung Baru dan KLCC, menyebabkan 213 penumpang cedera.


Pelan Tindakan Perpaduan Negara 2021-2030 usaha kembalikan impian asal perpaduan – PM Ismail Sabri

KUALA LUMPUR 28 Nov – Pelan Tindakan Perpaduan Negara 2021-2030 adalah usaha untuk mengembalikan semula impian asal mengenai perpaduan yang tersurat dalam lima prinsip Rukun Negara, kata Perdana Menteri Datuk Seri Ismail Sabri Yaakob.

Beliau berkata Rukun Negara merupakan dokumen asas tatacara kehidupan bermasyarakat warga Malaysia yang telah diisytiharkan pada 31 Ogos 1970 bertujuan membina perpaduan yang kukuh dalam kalangan masyarakat yang berbilang kaum berlandaskan kesepaduan dan keharmonian antara kaum menerusi prinsip-prinsip yang terkandung dalamnya.

Katanya sehubungan itu Kementerian Perpaduan Negara yang diterajui Menteri Datuk Seri Halimah Mohamed Sadique akan memandu Keluarga Malaysia untuk memahami makna perpaduan dalam skop yang lebih luas dan inkusif dengan menjadikan Rukun Negara sebagai teras utama.

“Ini bukanlah sebuah pelan yang tertulis di atas kertas semata-mata kerana pelan tindakan ini merupakan satu modus operandi yang terancang berlandaskan lima strategi penting,” katanya semasa melancarkan Pelan Tindakan Perpaduan Negara 2021-2030 dan [email protected] Perpaduan Keluarga Malaysia 2021-2025 hari ini.

Lima teras strategik berkenaan adalah memelihara sistem demokrasi Raja Berperlembagaan, kedua membentuk masyarakat yang menghargai dan mengamalkan perpaduan, ketiga memperkasakan sosio-ekonomi yang qdil dan saksama, keempat menjamin keterbukaan dan toleransi terhadap perbezaan agama dan tradisi kebudayaan dan kelima membina masyarakat progresif melalui sains, teknologi dan inovasi.

Perdana Menteri berkata pelan berkenaan dirangka sesuai dengan program mengikut keupayaan institusi di peringkat pusat, negeri dan akar umbi, di samping mampu memanfaatkan Keluarga Malaysia, iaitu merangkumi program pendidikan, ekonomi, kebajikan, sosio-budaya, sains, teknologi dan inovasi.

Ismail Sabri turut menyeru kerjasama semua pihak termasuk agensi kerajaan, swasta dan badan bukan kerajaan (NGO) selaku agensi peneraju dan pelaksana dalam pelan tindakan berkenaan untuk duduk bersama sebagai sebuah keluarga besar.

“Kerjasama semua pihak mampu mencorakkan kehidupan yang lebih tersusun, terangkum, bersama dan sentiasa bersyukur di atas apa yang kita perolehi seharian untuk membentuk kesepaduan dan keharmonian yang bersifat nasional tanpa mengira kaum dan agama.

“Itulah harapan yang saya inginkan apabila berbicara tentang perpaduan semasa melancarkan Keluarga Malaysia di Sarawak pada pada 23 Okt lepas,” katanya.

Sementara itu Perdana Menteri turut melancarkan satu lagi pelan iaitu [email protected] Perpaduan Keluarga Malaysia 2021-2025 yang merupakan satu pelan yang paling signifikan kepada Kementerian Perpaduan Negara dalam menerajui agenda perpaduan nasional.

Beliau berkata pelan yang merakyatkan perpaduan itu akan memberi tumpuan terhadap empat dimensi, atau KAMI iaitu K yang membawa makna – Karib; A – Aksesibiliti ; M – Majmuk dan I – Inklusiviti.

“Pelan ini dirangka berdasarkan satu kajian yang melibatkan rakyat daripada pelbagai lapisan masyarakat di seluruh negara menjurus kepelbagaian budaya dan agama supaya dapat menepis sebarang usaha yang mencemarkan perpaduan di negara ini.

“Pendedahan ini juga adalah signifikan supaya masyarakat berlainan etnik dapat mengawal percakapan dan perbuatan yang menyentuh sensitiviti agama serta budaya etnik lain sehingga sering menjadi pencetus reaksi negatif,” katanya.

“Diharap Pelan Tindakan Perpaduan Negara 2021-2030 dan [email protected] Perpaduan Keluarga Malaysia 2021-2025 dapat mengukuhkan lagi perpaduan yang sedia terjalin dalam kalangan Keluarga Malaysia,” katanya.

Selain Halimah turut hadir pada majlis pelancaran serentak dua pelan berkenaan adalah beberapa menteri antaranya Menteri Wilayah Persekutuan Datuk Seri Shahidan Kassim, Menteri Sumber Manusia Datuk Seri M. Saravanan, Speaker Dewan Rakyat Tan Sri Azhar Azizan Harun dan Pengerusi Pertubuhan Berita Nasional Malaysia (Bernama) Senator Datuk Ras Adiba Radzi.- BERNAMA


Permintaan tinggi punca telur gred C ‘hilang’ di pasaran

PENGKALAN BATU 29 Jan – “Jangan ambil kesempatan,” itu tegas EXCO Hal Ehwal Pengguna negeri Ngwe Hee Sem kepada semua peniaga khususnya peniaga makanan di negeri ini susulan dakwaan berlakunya kekurangan telur gred C di pasaran.

“Tapi orang ramai masih ada pilihan kerana telur gred A dan B masih ada, jangan jadikan isu memandangkan harga telur gred B dan gred C hanya beza 2 sen sahaja.

Beliau berkata demikian selepas merasmikan pelaksanaan Skim Harga Maksimum Musim Perayaan (SHMMP) Tahun Baharu Cina 2022, di sebuah pasaraya di Bachang, hari ini.

Beliau yang juga memegang portfolio Perpaduan, Hubungan Masyarakat dan Tenaga Kerja negeri berkata, bekalan telur Gred C tetap ada, namun ia mengambil sedikit masa untuk kembali berada di pasaran.

Dalam perkembangan lain, beliau berkata, hasil hasil lawatan turun padang dilakukan mendapati harga yang ditawarkan kepada pengguna berpatutan dan mengikut garis ditetap bagi barangan yang berada dalam harga kawalan.

“Saya amat berpuas hati apabila ada diantara barangan harga kawalan yang dijual lebih murah dari ditetapkan contohnya timun batang yang dijual serendah RM0.88 sekilogram berbanding RM4.50.


MPOB akan laksanakan strategi merentasi lima teras dasar agrikomoditi

KUALA LUMPUR, 28 Mac – Lembaga Minyak Sawit Malaysia (MPOB) kini dalam proses untuk melaksanakan strategi yang sejajar dengan lima teras Dasar Agrikomoditi Kebangsaan 2021-2030 (DAKN 2030) bagi mempercepat pertumbuhan sektor minyak sawit.

Ketua Pengarah MPOB Datuk Dr Ahmad Parveez Ghulam Kadir berkata MPOB sedang memperkukuh langkah dan mekanisme, termasuk pelaksanaan Pensijilan Minyak Sawit Mampan Malaysia (MSPO) oleh Pensijilan Minyak Sawit Mampan Malaysia (MSPO) oleh penanam sawit termasuk pekebun kecil bagi memastikan amalan baik terbabit dilaksanakan secara konsisten di seluruh rantaian bekalan.

“Piawaian MSPO juga sedang disemak dengan menerapkan prinsip dan kriteria lebih ketat sejajar dengan piawaian kemampanan global dan keperluan kebolehkesanan yang dibangunkan.

“Bagi tempoh sehingga 28 Februari 2022, kira-kira 95 peratus kawasan tanaman sawit di Malaysia telah mendapat Pensijilan MSPO,” katanya dalam satu kenyataan hari ini.

Ahmad Parveez berkata, MPOB turut membantu pekebun kecil dalam pelaksanaan amalan pertanian baik seperti penggunaan baja secara optimum, kawalan perosak dan penyakit yang berkesan, amalan penuaian dan pengurusan ladang untuk mencapai hasil yang maksimum.

“MPOB akan menyediakan latihan untuk pekebun kecil melalui khidmat pengembangan dan tunjuk ajar serta menerusi kerjasama dengan syarikat perladangan bagi meningkatkan kecekapan dalam pengurusan ladang selain bimbingan untuk pensijilan MSPO

“Pekebun kecil itu akan turut dibantu untuk melaksananakan penanaman semula manakala syarikat perladangan digalakkan mengoptimumkan program penanaman semula menerusi penggunaan bahan tanaman berhasil tinggi untuk memaksimumkan keuntungan jangka panjang,” katanya.

Menurutnya, MPOB sedang berusaha untuk meningkatkan produktiviti buruh dalam sektor huluan dengan mempergiat penyelidikan mekanisasi dan automasi untuk operasi perladangan melalui kerjasama sektor awam dan swasta.

Bagi sektor pertengahan, MPOB memberi tumpuan kepada pembangunan teknologi untuk mengautomasikan keseluruhan proses pengilangan buah sawit, meningkatkan kawalan kualiti di kilang sawit dan kilang penapisan serta penggredan buah tanda segar (BTS) dan proses pembuangan sampah di kilang.

Ini akan disokong oleh bantuan teknikal dan proses pensijilan untuk membantu kilang yang ketinggalan untuk menaik taraf operasi dan kecekapan masing-masing, kata beliau.

Ahmad Parveez berkata, aktiviti hiliran pula menyaksikan MPOB memberi tumpuan terhadap penghasilan teknologi produk makanan dan bukan makanan berprestasi dan bernilai tinggi.

“Kami menghasilkan teknologi untuk produk berasaskan sawit berkualiti tinggi yang sesuai dengan keadaan iklim tempatan dan negara pengimport sambil memberi kelebihan kos dan khasiat pemakanan.

“Produk makanan yang berpotensi termasuk minyak masak dan lemak pepejal serta bahan makanan bernilai tinggi seperti pengganti mentega koko untuk penghasilan coklat, roti dan lemak konfeksi, mentega dan pengganti lemak susu manakala bukan makanan termasuk produk oleokimia dan biobahan api,” katanya.- BERNAMA


Jangkaan fenomena air pasang besar di Sandakan, penduduk pesisir pantai diminta kosongkan rumah

SANDAKAN, 25 Disember – Penduduk di pesisir pantai di sini dinasihatkan supaya mengosongkan rumah masing-masing sebelum pukul 6 petang ini, susulan fenomena air pasang besar yang berlaku di sekitar daerah sini semalam, dijangka akan berlaku sekali lagi malam ini dan malam esok.

Ketua Polis Sandakan ACP Abdul Fuad Abdul Malek berkata Jabatan Meteorologi juga telah mengeluarkan amaran hujan berterusan di kawasan sekitar sini hingga esok.

“Saya telah meninjau beberapa tempat yang berisiko dan menasihatkan penduduk supaya berpindah ke rumah saudara mara atau ke pusat pemindahan sementara (PPS) yang akan dikenal pasti di kawasan masing-masing,” katanya kepada pemberita ketika ditemui di PPS Sekolah Kebangsaan Sungai Anib 2 di sini hari ini.

Kira-kira 100 rumah di Kampung Forest di sini rosak akibat fenomena air pasang besar yang berlaku sejak kira-kira pukul 10 malam tadi menjejaskan lebih 300 penduduk, dan kebanyakan mangsa ditempatkan di PPS SK Sungai Anib 2.

Selain Kampung Forest, beliau berkata Kampung Tinusa 2 dekat sini juga mengalami air pasang dan ombak kuat malam tadi, namun tidak melibatkan kerosakan rumah.

Sementara itu, Ahli Parlimen Sandakan Vivian Wong berkata beliau akan berjumpa dengan Majlis Perbandaran Sandakan (MPS) bagi meminta unit Program Perumahan Rakyat (PPR) yang kosong untuk digunakan sebagai tempat tinggal sementara bagi mangsa berkenaan.

“Mangsa tidak ada tempat tinggal dan PPS bukan solusi jangka masa panjang. Saya difahamkan ada rumah PPR yang belum didiami boleh digunakan sementara mangsa mencari rumah lain,” katanya.

Suri rumah Nurita Mohammad Jara, 35 memberitahu beliau bersama keluarganya dan jiran lain mulai berpindah dari rumah mereka pukul 8 malam tadi, dan paras air mulai meningkat serta berombak ketika itu.

Ali Osman Isnani, 62, pula berkata pukulan ombak kali ini lebih teruk berbanding sebelum ini, dan beliau sendiri melihat beberapa rumah berlanggar dengan rumah lain selepas dipukul ombak.

“Apabila keadaan semakin pulih, saya cuba balik ke rumah dalam pukul 2.30 pagi, tetapi dihalang oleh pihak polis kerana keadaan berbahaya.


Syarikat farmasi Korea Selatan hasilkan 150 juta dos vaksin COVID-19 Rusia

MOSCOW 13 Nov. – Dana Pelaburan Langsung Rusia (RDIF) pada Jumaat berkata ia telah menandatangani perjanjian dengan syarikat bio-teknologi Korea Selatan GL Rapha untuk menghasilkan lebih 150 juta dos vaksin Sputnik V di Korea Selatan setiap tahun, lapor agensi berita Sputnik.

Memetik analisis sementara pertama hasil ujian klinikal fasa 3 Sputnik V yang melibatkan 40,000 sukarelawan, RDIF mendakwa keberkesanannya ialah 92 peratus.

“Sputnik V adalah berasaskan platform vektor adenoviral manusia yang selamat dan berkesan. Oleh kerana pandemik ini masih belum berakhir, lebih banyak negara mengenal pasti platform vektor adenovirus manusia dan merancang untuk memasukkan vaksin ini dalam portfolio vaksin nasional mereka,” kata Ketua Pegawai Eksekutif RDIF Kirill Dmitriev.

Menurut kenyataan akhbar itu, RDIF telah menerima permintaan lebih 1.2 bilion dos vaksin daripada lebih 50 negara dan mempertimbangkan untuk meningkatkan kemampuan pengeluarannya di luar negara.


Minyak peket cukup, kerajaan siasat ketirisan berlaku

DURIAN TUNGGAL 3 Julai – Kementerian menegaskan berlakunya ketirisan dalam pembekalan minyak masak berikutan sejak 2003 sebanyak 60,000 tan metrik minyak masak bersubsidi telah diperuntukkan setiap bulan bagi menghasilkan minyak peket dibekalkan kepada rakyat.

Menteri Perusahaan Perladangan dan Komoditi, Datuk Zuraida Kamaruddin berkata, dalam ketirisian itu telah mengakibatkan berlakunya kekurangan bekalan minyak masak sedangkan jumlah itu mencukupi buat 32 juta rakyat negara ini dibekalkan setiap hari sehingga hari ini.

“Tiap- tiap bulan kita kasi 60,000 metrik tan untuk minyak subsidi yang dijual dengan RM2.50 (buat) satu kilogram dengan harga sebenarnya sebanyak RM9.

“Kita dah subsidikan berapa itu? Lebih kurang RM6.50 kita subsidikan (sepeket) buat rakyat Malaysia dari bekalan 60,000 tan metrik minyak buat 32 juta rakyat.

“Maksudnya seorang rakyat akan menerima lebih kurang 2kg minyak sehari dan kalau dibahagikan jika saya kira satu keluarga ada empat hingga lima orang bermakna mereka boleh dapat 10kg minyak masak, thats mean it is more than enough.

Beliau berkata demikian pada sidang media selepas melakukan lawatan kerjanya di Plot ladang koko di Kampung Panchor di sini, hari ini.

Bagi mengatasi masalah terbabit, beliau berkata kerajaan akan menumpukan kerjasama sepenuhnya bagi mengesan kegiatan menyorok minyak di negara ini termasuk dalam sindiket jualan minyak di pasaran gelap.

“Jadi kita akan bekerjasama dengan mereka untuk pastikan tidak ada ketirisan, tidak ada orang bawa lari yang mana jika dikesan melakukan kesalahan lesen perniagaan mereka boleh ditarik kerana mereka sudah khianat subsidi untuk rakyat,” katanya.


Mesyuarat khas Parlimen bincang isu banjir 20 Jan – PM

KUALA LUMPUR, 6 Jan – Satu Mesyuarat Khas Penggal Keempat Parlimen Ke-14 bagi Dewan Rakyat akan diadakan pada 20 Jan ini, untuk memberi ruang kepada kerajaan menjelaskan kepada rakyat mengenai tindakan dan perancangan kerajaan menangani isu-isu banjir.

Perdana Menteri Datuk Seri Ismail Sabri Yaakob berkata, sesi khas itu merupakan platform terbaik untuk ahli-ahli Parlimen mendapat maklum balas tentang isu banjir.

“Ia bagi membincangkan perkara berkaitan kepentingan negara iaitu banjir dan pasca banjir, penyelarasan bantuan kepada Keluarga Malaysia dan perancangan jangka panjang pengurusan bencana banjir,” katanya dalam satu kenyataan di sini, hari ini.

Ismail Sabri berkata pelaksanaan Mesyuarat Khas ini juga telah disembah maklum dan mendapat perkenan Yang di-Pertuan Agong Al-Sultan Abdullah Ri’ayatuddin Al-Mustafa Billah Shah.- BERNAMA


PUNB tawar moratorium penuh pembiayaan perniagaan

KUALA LUMPUR, 20 Okt – Perbadanan Usahawan Nasional Bhd (PUNB) menawarkan pemberian moratorium penuh ke atas prinsipal dan keuntungan kepada Rakan Usahawan yang layak dan tambahan diskaun sewa 20 peratus hingga 70 peratus kepada penyewa premis perniagaan PUNB bermula 1 Julai hingga 31 Dis, 2021.

Ketua Pegawai Eksekutif, Izwan Zainuddin berkata penambahbaikan tersebut dibuat ke atas pelaksanaan moratorium sebelum ini yang hanya melibatkan pembayaran prinsipal dan tawaran diskaun 50 peratus bagi sewa premis perniagaan.

“Pemberian moratorium bagi tempoh Januari hingga Disember 2021 ini memberi manfaat kepada hampir 3,300 syarikat Rakan Usahawan PUNB dengan nilai berjumlah RM118.51 juta,” katanya dalam satu kenyataan yang dikeluarkan hari ini.

Beliau berkata semua Rakan Usahawan PUNB yang telah mendapat moratorium bagi tempoh Januari hingga Jun 2021 secara automatik layak menerima inisiatif ini.

Selain itu, usahawan baharu, penerima pembiayaan tambahan dan syarikat yang menerima pembiayaan di bawah Skim Pembiayaan Bantuan Bumiputera dan Skim Pembiayaan Usahawan Terkesan COVID-19 turut layak secara automatik, katanya.

Izwan berkata langkah proaktif itu diambil untuk memastikan kelangsungan perniagaan dan membantu usahawan yang dalam proses pemulihan perniagaan ketika negara sedang bersedia untuk memasuki fasa endemik.

Selain itu, pemberian moratorium dan penambahan diskaun sewa tersebut bertujuan memberikan kelegaan aliran tunai segera kepada usahawan yang mungkin menghadapi kekangan kewangan sementara akibat pandemik COVID-19, katanya.

Beliau berkata pemberian diskaun tambahan ke atas sewa premis perniagaan melibatkan anggaran kutipan sewa sebanyak RM6.78 juta bagi tempoh Januari hingga Disember 2021 dengan melibatkan 246 penyewa.


Optimum kos dan sumber, punca kontrak Pos Rider ditamatkan

KUALA LUMPUR 1 Jul – Pengurangan permintaan terhadap pengiriman bungkusan selain lebihan sumber manusia mendorong Pos Malaysia untuk menamatkan kontrak lebih 100 ejen serahan Pos Rider di seluruh negara termasuk 23 di Melaka.

Pos Malaysia dalam satu kenyataan berkata, meskipun permintaan terhadap pembelian atas talian meningkat tahun ini, namun landskap pasaran yang kompetitif menyebabkan penyedia e-dagang mewujudkan perkhidmatan penghantaran mereka sendiri.

“Selain itu, pengurangan ketergantungan pasaran terhadap pengiriman bungkusan oleh penyedia perkhidmatan kurier tempatan, kami berdepan lebihan sumber manusia yang mendorong Pos Malaysia untuk merasionalisasikan program Pos Rider.

“Semasa tempoh yang mencabar seperti pandemik ini, kami perlu menyesuaikan kos dan mengoptimumkan sumber yang ada bagi memastikan kemampanan perniagaan, demi menjaga kepentingan lebih daripada 13,600 kakitangan
barisan hadapan Pos Malaysia di seluruh negara.

“Selain persaingan sengit, kami turut terkesan dengan lambakan perkhidmatan (penawaran harga rendah yang terlalu rendah) oleh sesetengah pemain industri, dengan tujuan untuk mengganggu pasaran,” kata kenyataan itu.

Menurut kenyataan itu, bagi memastikan pihaknya kekal relevan dan berdaya saing untuk terus bertahan dalam keadaan mencabar ini, pihaknya perlu menitik-beratkan pengurusan kos dengan secara berhemah.

“Kami telah mengeluarkan notis pemberitahuan 14 hari kepada semua Pos Rider yang terlibat, mematuhi klausa penghentian seperti yang telah termaktub dalam kontrak,” katanya.

Terdahulu, seramai 23 Pos Rider di Melaka kesal dengan tindakan Pos Malaysia yang menamatkan kontrak dalam tempoh PKP 3.0 selain mendakwa ia tindakan tidak wajar berikutan ada dalam kalangan yang terpaksa berhutang untuk membeli van bagi menjalankan perniagaan sebagai ejen serahan Pos Malaysia.


Kemalangan jalan raya: Lebih 1,000 kematian babitkan kanak-kanak

Pengarah Eksekutif Safe Kids Malaysia Profesor Dr Kulanthayan KC Mani berkata pemanduan melebihi had laju dan penggunaan kenderaan persendirian dikenal pasti sebagai punca utama kemalangan yang melibatkan kematian kumpulan itu termasuk remaja berusia 18 tahun ke bawah.

Katanya, menurut statistik sejak 2019 sehingga kini, sebanyak 6,000 kematian direkodkan dalam kemalangan jalan raya dan daripada jumlah itu 1,000 kematian melibatkan kanak-kanak.

“Bagi mengurangkan kemalangan ini, pengguna jalan raya dinasihatkan supaya mengurangkan had kelajuan kenderaan masing-masing dan tidak tergesa-gesa serta terus mematuhi undang-undang yang dikuatkuasakan,” katanya kepada pemberita selepas Program Inisiatif Keselamatan Pejalan Kaki dalam Kalangan Kanak-Kanak Sekolah di Kadok di sini hari ini.

Sementara itu, program berkenaan diadakan bertujuan memberi taklimat keselamatan jalan raya kepada ibu bapa untuk disampaikan kepada anak masing-masing dan seterusnya diekspresikan menerusi lukisan.

Kulanthayan yang juga Penyelidik Bersekutu Institut Pengajian Sains Sosial (IPSAS) Universiti Putra Malaysia (UPM) berkata lukisan menunjukkan luahan kanak-kanak tentang keadaan di kawasan sekolah yang merupakan antara lokasi kemalangan.

Safe Kids Malaysia adalah organisasi yang bekerjasama dengan pihak kerajaan, industri, sekolah-sekolah dan komuniti untuk mendidik keluarga dan meningkatkan kesedaran mengenai kecederaan dan kematian yang boleh dicegah, terutama keselamatan jalan raya dan pencegahan kelemasan. – BERNAMA


PM yakin PHB akan terus dukung amanah tingkat ekonomi Bumiputera

KUALA LUMPUR, 24 Dis – Perdana Menteri Tan Sri Muhyiddin Yassin yakin Pelaburan Hartanah Berhad (PHB) akan terus fokus dalam mendukung amanah dan mandatnya untuk meningkatkan keupayaan dan kekayaan ekonomi Bumiputera dalam pemilikan hartanah komersial di Malaysia.

Beliau berkata, PHB yang merupakan entiti operasi Yayasan Hartanah Bumiputera (YAHB) turut diyakini akan dapat terus memudahkan penyertaan Bumiputera dalam pelaburan hartanah menerusi pulangan yang stabil dan berdaya saing.

Muhyiddin yang merupakan Pengerusi YAHB mempengerusikan mesyuarat Lembaga Pemegang Amanah YAHB secara dalam talian hari ini, mesyuarat kali pertama sejak beliau dilantik sebagai pengerusi pada 16 Okt lepas.

“Dalam mesyuarat itu, saya dimaklumkan mengenai prestasi tahunan YAHB di mana objektif utama penubuhannya adalah bagi memacu tindakan afirmatif dalam agenda memperkasakan ekonomi dan merangsangkan pemilikan Bumiputera dalam hartanah komersial di Malaysia.

“Saya berpuas hati dengan prestasi Unit Amanah Hartanah Bumiputera (AHB) yang mencapai pulangan bersih selepas zakat sebanyak 5.0 peratus setahun pada tahun ini walaupun dalam keadaan pasaran yang mencabar.

“Semenjak dilancarkan pada akhir 2010, AHB telah mengagihkan dividen terkumpul sejumlah RM1.41 bilion kepada 75,000 pelabur runcit Bumiputera dan 14 institusi Bumiputera,” katanya dalam hantaran di laman rasmi Facebook beliau, hari ini.

Sementara itu, Muhyiddin juga berkata sejumlah RM31.4 juta telah diperuntukkan pada 2020 bagi melaksanakan ‘Rents Relief Programme’ (program bantuan sewa), bertujuan untuk membantu penyewa di bangunan PHB sepanjang tempoh Perintah Kawalan Pergerakan (PKP).

“Sehingga kini PHB memiliki 23 buah bangunan di lokasi strategik, terdiri daripada bangunan pejabat, pusat beli-belah, gudang logistik dan hospital swasta bagi pihak pelabur bumiputera daripada semua lapisan masyarakat,” jelasnya.

Mesyuarat tersebut yang diadakan bagi membincangkan mengenai prestasi keseluruhan AHB, mekanisme pengagihan kekayaan dan PHB turut disertai Menteri Kewangan Tengku Datuk Seri Zafrul Tengku Abdul Aziz, Menteri di Jabatan Perdana Menteri (Ekonomi) Datuk Seri Mustapa Mohamed, Pengerusi PHB Tan Sri Md Nor Yusof, Pengarah Urusan Kumpulan Datuk Mahmud Fauzi Muda dan Ketua Pegawai Kewangan Kumpulan Mohd Fadzil Maruwan.- BERNAMA


Peranti Siswa beri manfaat kepada pelajar – KM

DURIAN TUNGGAL 19 Oktober – Kerajaan Negeri berharap lebih ramai pelajar institut pengajian tinggi (IPT) B40 diberikan kemudahan peranti siswa pada masa akan datang.

Ketua Menteri Datuk Seri Utama Sulaiman Md Ali berkata, peranti dibawah Program PerantiSiswa Keluarga Malaysia mampu membantu pelajar kurang berkemampuan mendapatkan maklumat diperlukan sepanjang mengikuti pengajian di universiti.

“Saya nasihatkan kepada mereka yang menerima peranti ini agar menjaganya dengan sebaik mungkin, jangan salah guna kemudahan ini yang sangat berfaedah,” katanya.

Beliau berkata demikian pada sidang media selepas Majlis Penyerahan Peranti Siswa UTeM & Pelancaran Karnival Bulan Bahasa Kebangsaan Peringkat UTeM di Dewan Canselor UTeM, di sini, hari ini.

Hadir sama Hadir sama Timbalan Naib Canselor (Hal Ehwal Pelajar dan Alumni) UTeM, Prof Madya Datuk Dr Sabri Mohamad Sharif dan lain-lain kenamaan.


The Pantun: A Cultural Investment in the Medium and the Message

There is a line in Betawi-born Ismail Marzuki’s keroncong number titled “Rindu Lukisan” which says “Maklum maksud tak sampai” (message conveyed not understood).

My earlier complaint was that the pantun, as the Malay medium/media and message par excellence has been far removed from the corpus of media studies in Malaysia (and in Indonesia). I lamented on the problem in a 2013 article titled “Membisu Seribu Bahasa, Mendusta Seribu Kata: Kesedaran Alam Melayu dalam Kajian Komunikasi in Malaysia” (Silence in a Thousand Languages, Deceit in a Thousand Words: The Consciousness of the Malay World in Communication Study in Malaysia). It was carried in the journal Melayu: Jurnal Antarabangsa Dunia Melayu. Two lines from “Rindu Lukisan” worded the first part of the title.

The pantun is silenced as an object of inquiry in the universities. It corpus residing in some tiny space in Malay Studies. The pantun is not studied in the other faculties. Certainly not in media studies. The pantun is indigenous to the Malay world. It is the quintessence of the Malay psyche. We see it as an art form, a ritual for ceremonial purposes. It is essentially a capsule of the Malay world view, the embodiment of Malay identity. On campus, and in schools, the pantun must be used to discipline students in the art and science of thinking, and expression.

Scholar of literature and connoisseur of the pantun, Sasterawan Negara Professor Muhammad Haji Salleh (2006) describes the pantun as manifesting the genius of the Malay, and where we find “the magic of literature.” The pantun comes in various names, and forms, capturing life, thought and aesthetics. We find it in the Malay peninsula, Betawi, Riau, Ambon and Acheh. The Melaka Malays and Peranakans celebrate the form. So also with the Jakarta Peranakans. According to Muhammad, there are almost a hundred manuscripts of the pantun collected in the libraries of Jakarta, Leiden, Paris, London, and Berlin, mostly from the end of the last century. These collections are by scholars from England, Holland and Germany.

The pantun was born from an oral past and continued this charmed life essentially as an oral form. It is lived in orality, and aurality, and now altered by print. Since the end of the 19th century, the pantun has been published in many Malay dialects. The form has also drifted into Europe. The French call it pantoum. We find this in the writer Victor Hugo, and resonating in Henry Fauconnier’s The Soul of Malaya (1931).

The form is ever-developing. In its earliest meaning the term pantun perhaps did not refer to the form that we know it today. It is only by the 17th century the word came to stand for the form, mainly in the Peninsular, Sumatra and parts of Borneo. This is where we see the Malay interacting with the environment, the expanse of the geography of the Tanah Air which saw the world spreading out before them as a teacher, as in the instructive saying – ‘alam terkembang jadi guru.’

The earliest pantun forms would probably be two-line verses that have similarities with concise proverbs. They contained a line called the pembayang, the foreshadow; and the the maksud, or meaning proper. For example,

The two-line verse developed into a four-line form after poets struggling to express themselves noticed that a mere couplet could not do justice to the complex world or the rumination of the serious observer of human life. Thus the four-line pantun was born. Muhammad asserts that the four-line model was perhaps the most successful, and remain the more elaborate of Malay traditional poetic forms.

Hence the popular form would have a meaning indicator (pembayang maksud) rhyming with the words in the last two lines called the meaning stanza, and the meaning proper (rangkap maksud) – simple and melodious, with metaphors and allusion. When the four-line pantun becomes a constraint, the lines are increased to six, eight, ten, and twelve. And there is the twenty-line Minangkabau pantun. We also find linked pantun (pantun berkait).

What we see (or hear) is the spontaneous creation of the oral structure in flawless language to convey meanings. The virtual and the real appear at the same time – all at once. The pantun is the simultaneous product of the left-right brain akal (reasoning, rationality, emotion and imagination). Central to this all-at-once emergence of the abstract and the concrete is the budi, precisely taken to mean a network of intelligence and emotion.

The virtuality and the reality of the Alam Melayu breath the same air. Pantun performance as in the wayang kulit, dondang sayang, dikir barat; and the lullaby pantuns as well as the adat pantuns hold peculiar oral qualities dear to society. It is a vehicle for the transmission of origins, observations, criticisms and news.

Pantuns are intellectual symbols, of ruminations on life, and order. It is the lore, and the law, unwritten in its pristine form. A medium holding in abeyance of our understanding of media. Virtual space sees the return of the pantun, a rebirth of the medium, a renewed orality and aurality. The medium and the message have come full circle.

We find pantuns in advertisement, lyrics, comics, introductory lines on television and radio, in plays and films. Advertising billboards are potential spaces for pantuns. These are untapped, unused, and ignored cultural space. Once I casually suggested to a group of scholars and the literati on displaying pantuns along highways and in towns. The immediate question asked was – who will pay for these? We need to alter our attitude toward cultural investment.

There is a pantun inscribed on a wall of a house on the shores of Lake Maninjau in the Minangkabau heartland: Yang kuriak itu kundi/Yang merah itu sago/Yang baik itu budi/Yang indah itu baso [Trans.The speckled is the spotted/The Indian pea is red in form/The virtuous is kindness/The resplendent is decorum]. The maksud awaits.


Polis tumpas sindiket dadah hampir RM11 juta

Ketua Polis Selangor Datuk Arjunaidi Mohamed berkata bertindak atas risikan selama sebulan, polis menahan seorang lelaki berusia 23 tahun di dalam sebuah kenderaan pacuan empat roda di kawasan itu pada 5.20 petang.

“Lanjutan daripada tangkapan dan rampasan itu, pihak kami menahan seorang lagi suspek berusia 51 tahun di lokasi berhampiran,” katanya dalam sidang media di Ibu Pejabat Kontinjen (IPK) Selangor hari ini.

Arjunaidi berkata dipercayai kedua-dua lelaki tersebut bertindak sebagai transporter serta pemantau bagi dadah yang akan dipasarkan di sekitar Lembah Klang dan kawasan berhampiran.

Katanya, kedua-dua suspek direman bermula 21 Ogos hingga 2 September depan dan kes disiasat di bawah Seksyen 39B Akta Dadah Berbahaya 1952.

Mengulas mengenai kes seorang remaja lelaki yang meninggal dunia dalam insiden kebakaran tandas awam terbiar di Saujana Utama, semalam, Arjunaidi berkata kedua-dua rakan mangsa telah ditahan bagi membantu siasatan.

Arjunaidi berkata pihaknya telah menukar siasatan ke atas remaja berusia 15 dan 16 tahun itu daripada kematian mengejut (SDR) kepada Seksyen 304 Kanun Keseksaan iaitu menyebabkan kematian tanpa niat.

“Hasil ujian saringan air kencing terhadap kedua-dua remaja itu negatif. Punca kematian kita masih tunggu dan sudah dihantar kepada unit patalogi,” katanya.

Gara-gara ingin bergurau dengan rakan membawa padah apabila seorang remaja lelaki ditemukan maut dalam kebakaran di sebuah tandas awam di Bandar Puncak Alam semalam.

Sementara itu, berhubung kes bunuh individu di tepi Jalan Bawal Tambak, Taman Sri Gadong, Klang minggu lepas, Arjunaidi berkata mangsa yang ditembak dengan lapan das tembakan itu mempunyai rekod lampau berkaitan kegiatan kongsi gelap.

Ketua Polis Daerah Klang Selatan ACP Cha Hoong Fong sebelum ini memaklumkan siasatan mendapati mangsa yang berusia 41 tahun itu mempunyai 10 rekod kesalahan jenayah lampau termasuk kes jenayah berat melibatkan culik. – BERNAMA


Keputusan tawaran ke tingkatan enam diumum Isnin ini

PUTRAJAYA 2 Julai – Keputusan tawaran kemasukan ke tingkatan enam bagi 2021 akan diumumkan Isnin ini (5 Julai), menurut Kementerian Pendidikan (KPM).

KPM memberitahu, murid lepasan Sijil Pelajaran Malaysia (SPM) 2020 boleh membuat semakan keputusan tawaran dan pendaftaran mulai 5 hingga 15 Julai secara dalam talian menerusi Portal Aplikasi Dalam Talian Tingkatan Enam di pautan https://sst6.moe.gov.my/.

“Bagi murid lepasan SPM tahun 2020 yang tidak mempunyai capaian Internet, pihak sekolah akan memaklumkan keputusan tawaran dan membantu proses pendaftaran,” menurut KPM dalam satu kenyataan hari ini.

Jelasnya, murid lepasan SPM 2020 yang memenuhi syarat kemasukan ke tingkatan enam tetapi tidak menerima tawaran, permohonan rayuan boleh dibuat secara dalam talian menerusi pautan https://sst6.moe.gov.my/.

KPM memaklumkan yang tempoh rayuan adalah mulai 5 hingga 15 Julai ini dan keputusan permohonan rayuan kemasukan ke tingkatan enam semester 1 akan dimaklumkan pada 20 Julai melalui portal yang sama.

Sesi pengajian bagi tingkatan enam semester 1 tahun 2021 akan bermula 25 Julai bagi sekolah dalam negeri kumpulan A dan 26 Julai bagi sekolah dalam negeri kumpulan B.

Kumpulan A adalah sekolah-sekolah di Johor, Kedah, Kelantan dan Terengganu manakala kumpulan B sekolah-sekolah di Perlis, Pulau Pinang, Perak, Selangor, Negeri Sembilan, Melaka, Pahang, Sabah, Sarawak, Kuala Lumpur, Labuan dan Putrajaya.


PPS penuh, mangsa banjir Temerloh mohon bantuan

TEMERLOH, 22 Dis – Jumlah mangsa banjir yang terlalu ramai menyebabkan beberapa pusat penempatan sementara (PPS) di daerah ini sesak, sehingga ada yang terpaksa tidur di dalam kereta atau berkhemah di bahu jalan.

Seorang penduduk Taman Sri Semantan, Nurul Shafiqah Shahrin berkata keadaan itu menyukarkan mangsa mendapatkan barangan keperluan seperti makanan, air mineral, selimut, bantal, pakaian, serta lampin pakai buang dan susu formula bayi.

Gadis itu bersama tiga lagi ahli keluarganya berpindah dari rumah mereka di tingkat atas sebuah rumah kedai hari ini, namun tidak mendapat tempat di PPS Sekolah Kebangsaan Mentakab Jaya kerana telah penuh.

“Buat sementara kami sekeluarga menumpang di rumah kenalan yang tidak dinaiki air, ada penduduk yang tidur di tepi jalan. Kami belum mendapat bantuan, malah mangsa di PPS juga tidak mendapat bekalan mencukupi,” katanya ketika dihubungi Bernama.

Terdahulu, hantaran Nurul Shafiqah, 23, mengenai keadaan mangsa banjir di Taman Sri Semantan yang memerlukan bantuan, tular di media sosial hari ini.

Seorang lagi penduduk Taman Sri Kemuning, di sini, M. Ramesh, 37, terpaksa berjalan kaki sejauh hampir 4 kilometer (km) termasuk mengharung air sehingga paras dada untuk membeli bekalan beras.

“Kedai runcit dekat rumah kehabisan beras, jalan besar pula sudah dinaiki air. Ada kawan kata di sini ada lagi beras, jadi kami jalan kaki ke sini,” katanya sambil menambah penduduk di perumahan itu memerlukan bantuan akibat terkandas walaupun rumah mereka tidak dinaiki air.

Ketika ditemui Bernama, beliau bersama isteri dan seorang saudaranya sedang berehat seketika dalam keadaan basah kuyup sebelum berjalan kaki semula untuk pulang ke rumah.

Dalam pada itu, tinjauan Bernama di Taman Temerloh Jaya hari ini mendapati beberapa kedai runcit sudah kehabisan stok makanan seperti roti, tepung, gula dan susu, manakala barangan keperluan lain semakin berkurangan.

Ribuan penduduk di kawasan itu, termasuk Taman Temerloh Jaya Indah dan Taman Temerloh Makmur, terkandas berikutan semua jalan keluar dinaiki air.- BERNAMA


(Kemas kini) Pengeluaran sawit dijangka meningkat 30 peratus

REMBIA 9 Jan – Kementerian Perusahaan Perladangan dan Komoditi (KPPK) menyasarkan peningkatan 30 peratus pengeluaran minyak sawit pada 2022 berbanding tahun lalu.

Menterinya, Datuk Zuraida Kamaruddin berkata, peningkatan itu disebabkan permintaan pengeluaran yang tinggi daripada beberapa negara antaranya Timur Tengah dan Asia Selatan.

“Tahun ini kita sasarkan peningkatan sebanyak kira-kira 30 peratus berbanding tahun lepas. Pendapatan negara semasa COVID-19 meningkat sebanyak 40 peratus iaitu daripada RM54 bilion kepada RM91 bilion.

“Negara-negara asia masih lagi mengambil sawit kita kerana kualitinya dan fokus kita juga di central asia. India yang menjadi pengeksport utama dan diikuti beberapa negara lain antaranya Bangladesh serta Pakistan,” katanya.

Beliau berkata demikian di sidang media pada Program Ziarah Prihatin Pasca Banjir yang turut dihadiri Ahli Dewan Undangan Negeri (ADUN) Rembia, Datuk Muhammad Jailani Khamis, di Pengkalan, hari ini.

Menurut Zuraida, tekanan diberikan Kesatuan Eropah (EU) dan Amerika Syarikat tidak menjejaskan permintaan daripada negara Asia kerana mereka masih lagi mengimport sawit Malaysia kerana kualitinya.

“Negara-negara Asia masih lagi mengimport sawit kita kerana kualitinya yang mana mereka (EU dan Amerika Syarikat) hanya mengambil kira-kira 12 peratus sahaja pengeluaran minyak sawit negara.

“Kita akan menjadi serampang dua mata iaitu kita akan perkukuhkan pasaran di sebelah Asia dengan perkuatkan lagi imej serta kualiti dan dalam masa sama kita tangani tekanan diberikan oleh pihak ini,” katanya.

Sementara itu, mengulas mengenai berlakunya kekurangan minyak masak paket di pasaran, beliau berkata, dipihak pengeluaran tiada masalah dan pihaknya membekal minyak kepada pengusaha.


Bajet 2023: Lonjak potensi atlet Melaka

LENDU 8 Oktober – Peruntukan khas RM145 juta bagi penyelenggaraan dan menaik taraf kemudahan sukan di seluruh negara, diyakini mampu membantu melonjakkan prestasi atlet termasuk di Negeri Melaka.

Exco Pembangunan Belia, Sukan dan Badan Bukan Kerajaan (NGO), VP Shanmugam, berkata gelanggang adalah antara keperluan utama dalam melahirkan atlet berdaya saing dan berkualiti.

“Pembangunan dan naik taraf yang bakal dilaksanakan nanti kita harap ia mampu menarik lebih ramai orang muda aktif dalam bidang sukan, Negeri Melaka mempunyai pemain sepak takraw dan bola tampar yang berpotensi.

“Jadi kita kena ada fasiliti yang baik untuk mereka berlatih,” katanya ketika ditemui pada Hari Sukan Negara (HSN) Peringkat Negeri Melaka 2022 di Kompleks Sukan Masjid Tanah, di sini, hari ini yang dirasmikan Ketua Menteri, Datuk Seri Utama Sulaiman Md Ali.

Hadir sama, Setiausaha Kerajaan Negeri, Datuk Wira Zaidi Johari, Exco Perpaduan, Penerangan, Sumber Manusia dan Hal Ehwal Pengguna Ngwe Hee Sem, Ahli Dewan Undangan Negeri (Adun) Ayer Limau, Datuk Hameed Mytheen Kunju Basheer dan Adun Taboh Naning, Zulkiflee Mohd Zin.

Shanmudam berkata, pembentangan bajet itu juga bersifat inklusif yang mengambil kira pembangunan memberi manfaat kepada pelbagai lapisan masyarakat termasuk kaum India di negara ini.

“Terima kasih kepada kerajaan kerana bajet yang dibentangkan ini begitu cemerlang kerana ia dapat dirasai oleh semua lapisan masyarakat dan kaum dengan menyediakan pelbagai peruntukan yang amat tinggi kepada rakyat.

“Disamping itu dalam aspek pembangunan ia juga mengambil kira kestabilan politik yang mampu membawa nama negara ke hadapan bahkan rakyat yang bergerak seiring dengan hasrat kerajaan,” katanya.


Rakyat Melaka mula mengundi hari ini

MELAKA 20 Nov – Selepas melalui tempoh berkempen selama 12 hari, akhirnya tibalah masanya untuk hampir setengah juta rakyat Melaka keluar mengundi bagi memilih kerajaan negeri baharu.

Pilihan Raya Negeri (PRN) Melaka penggal ke-15 kali ini menyaksikan seramai 112 calon bertanding bagi merebut 28 kerusi Dewan Undangan Negeri.

Antara prosedur operasi standard (SOP) baharu yang ditetapkan Suruhanjaya Pilihan Raya (SPR) bagi PRN Melaka ialah mewajibkan pemakaian pelitup muka dan penjarakan fizikal sewaktu mengundi.

Meskipun keadaan cuaca agak mendung dan hujan renyai di beberapa kawasan, namun ia tidak menghalang proses pengundian yang berlaku pada sebelah pagi ini.


Perkampungan haram warga asing di Cyberjaya diserbu

CYBERJAYA 7 Jun – Seramai 156 warga asing ditahan dalam operasi bersepadu di sebuah ‘perkampungan’ rumah kongsi dilengkapi elektrik dan air yang dicuri di kawasan tanah terbiar di Cyberjaya, malam tadi.

Ketua Pengarah Imigresen Datuk Khairul Dzaimee Daud berkata dalam serbuan selama tiga jam bermula kira-kira 11 malam itu, seramai 202 warga asing diperiksa termasuk 12 wanita berusia lingkungan 23 hingga 50 tahun dan dua kanak-kanak berusia bawah empat tahun yang terdiri daripada warga Indonesia, Myanmar, Pakistan, Bangladesh, Pakistan dan India.

Beliau berkata mereka yang ditahan kerana kesalahan tidak mempunyai dokumen perjalanan yang sah dan dibawa ke pusat saringan Jabatan Imigresen Malaysia di Putrajaya untuk tindakan lanjut.

Katanya serbuan ke atas penempatan haram yang turut mempunyai kedai kopi dan gunting rambut itu dijalankan dengan kerjasama pasukan Polis Diraja Malaysia, Angkatan Pertahanan Awam Malaysia, Jabatan Pendaftaran Negara dan Jabatan Tenaga Kerja, hasil risikan selama tiga bulan.

“Penempatan ini berpotensi menjadi punca penularan COVID-19 kerana tiada pematuhan prosedur operasi standard Perintah Kawalan Pergerakan (PKP) seperti penjarakan fizikal dan melakukan aktiviti berkumpulan,” katanya dalam sidang media selepas selepas operasi berkenaan di sini, hari ini.

Dalam perkembangan lain, Dzaimee menafikan dakwaan bahawa pihaknya hanya mengambil tindakan terhadap pendatang tanpa izin, namun tidak menahan atau mendakwa majikan di mahkamah.

“Dakwaan ini tidak benar kerana pada 2019, sebanyak 1,059 majikan yang telah kita hadapkan ke mahkamah atas pelbagai kesalahan di bawah Akta Imigresen dengan jumlah denda RM19.3 juta,” katanya.


Naik bas percuma ke lokasi pelancongan Melaka sehingga Mei

PENGKALAN BATU 10 Mac – Kerajaan negeri mengumumkan perkhidmatan percuma menaiki Bas Pelancongan Elektrik Singgah-Singgah selama dua bulan kepada orang ramai dan pelancong di negeri ini.

Ketua Menteri Melaka Datuk Seri Utama Sulaiman Md Ali berkata, perkhidmatan percuma itu diberikan untuk bersama-sama merasai keunikan dan pengalaman menaiki Bas Singgah-Singgah sambil meraikan sambutan Hari Raya Aidilfitri yang bakal tiba.

“Dijangkakan tujuh buah bas lagi akan sampai akhir tahun ini selain kerajaan negeri menjangkakan perkhidmatan bas elektrik ini akan dinikmati oleh kira-kira 290,000 orang setahun,” katanya.

Mengulas lanjut, beliau berkata, perkhidmatan Bas Singgah-Singgah secara tidak langsung akan mewujudkan imej baharu Panorama Melaka yang mempunyai daya tarikan tersendiri serta mengadaptasi teknologi hijau.

“Diharap dengan adanya perkhidmatan bas elektrik ini juga ia boleh menjadi ikon dan produk baharu Melaka selain dapat menarik lebih ramai pelancong sama ada dalam mahupun luar negeri untuk datang,” katanya.


COVID-19: 4,498 kes baharu direkodkan hari ini

KUALA LUMPUR 7 Mei. – Malaysia merekodkan 4,498 kes COVID-19 dalam tempoh 24 jam lalu, setelah lebih sebulan (39 hari) mencatatkan angka terendah iaitu 941 kes pada 29 Mac.

Ketua Pengarah Kesihatan Tan Sri Dr Noor Hisham Abdullah menerusi hantaran di laman Twitternya berkata jumlah kes baharu itu menjadikan kes kumulatif COVID-19 di dalam negara kini berjumlah 432,425 kes.

Dalam tempoh 24 jam lalu, Selangor masih merekodkan jumlah kes tertinggi melibatkan 1,424 kes diikuti Sarawak (750) dan Kuala Lumpur (436).

Johor pula mencatatkan 327 kes, diikuti Pulau Pinang (313); Kelantan (297); Kedah (209); Negeri Sembilan (188); Sabah (153); Perak (148); Terengganu (87); Pahang (78); Melaka (74); Putrajaya (lapan); Perlis (empat) dan Labuan (dua).


Cuba langgar anggota, polis terpaksa lepaskan tembakan

KOTA BHARU, 5 Nov – Polis terpaksa melepaskan satu das tembakan ke arah sebuah kereta yang cuba melanggar anggotanya selepas diarah berhenti kerana dipandu secara berbahaya dalam kejadian berhampiran Pasar Wakaf Bharu, Tumpat, semalam.

Timbalan Ketua Polis Kelantan Datuk Muhamad Zaki Harun berkata kereta Proton Wira dipandu lelaki berusia 24 tahun dari arah Tumpat menghala Wakaf Bharu itu, dikesan pada 5.50 petang.

“Setibanya di tepi jalan berhampiran Pasar Wakaf Bharu, pihak polis cuba memberhentikan kenderaan tersebut tetapi suspek enggan memberikan kerjasama sebaliknya bertindak mengundurkan kenderaan dan cuba melanggar anggota polis.

“Ekoran itu polis terpaksa melepaskan satu das tembakan ke arah tayar belakang sebelah kanan kereta dan menahan lelaki tersebut,” katanya dalam kenyataan hari ini.

Muhamad Zaki berkata pemeriksaan ke atas suspek menemukan 943 biji pil Yaba bernilai RM9,430 dan hasil ujian saringan air kencing mendapati dia positif dadah jenis methampethamine.

Beliau berkata lelaki berasal dari Tumpat dan mempunyai 11 rekod jenayah lampau berkaitan dadah serta jenayah kekerasan itu disiasat mengikut Seksyen 39B Akta Dadah Berbahaya 1952 kerana mengedar dadah dan Seksyen 307 serta 279 Kanun Keseksaan kerana cubaan membunuh dan memandu secara melulu. – BERNAMA


Tarif elektrik 2021 diumum minggu ini

PUTRAJAYA, 21 Dis – Kadar tarif elektrik untuk pengguna domestik dan industri bagi 2021 akan diumumkan minggu ini, kata Menteri Tenaga dan Sumber Asli Datuk Dr Shamsul Anuar Nasarah.

“Kita akan umumkan dalam minggu ini. Tunggu,” katanya kepada media selepas menghadiri majlis perhimpunan Kementerian Tenaga dan Sumber Asli, di sini hari ini.

Pada Jun lepas, Shamsul Anuar berkata kerajaan memberi jaminan bahawa kepentingan rakyat akan sentiasa menjadi keutamaan dalam menilai semula kadar semasa tarif elektrik.

Tenaga Nasional Bhd (TNB) pada September lepas dilapor menjangkakan kemungkinan berlaku penurunan kecil kadar tarif elektrik bagi tahun depan berikutan penyusutan kos pengeluaran arang batu dan dan gas semasa.- BERNAMA


Melaka capai padanan perniagaan lebih RM14 juta

AYER KEROH 24 Jun – Penganjuran Karnival Minggu Perusahaan Mikro, Kecil dan Sederhana (PMKS) Zon Selatan 2023 yang diadakan bermula Khamis lalu berjaya mencapai nilai padanan perniagaan lebih RM14 juta.

Exco Pembangunan Usahawan, Koperasi dan Hal Ehwal Pengguna negeri Allex Seah Shoo Chin berkata, nilai itu melebihi sasaran awal yang ditetapkan iaitu RM12 juta.

Menurutnya, sepanjang dua hari sesi padanan perniagaan yang diadakan pada 22 dan 23 Jun itu, sebanyak lebih 200 sesi padanan telah diadakan bersama pasar raya tempatan dan luar negeri.

“Dalam dua hari ini kita berjaya mencapai nilai RM14 juta dan itu melebihi sasaran yang ditetapkan iaitu RM12 juta, selain ia juga jauh melangkaui nilai yang dicatat tahun lepas iaitu RM7.32 juta.

“Ia menunjukkan kejayaan cukup baik hasil komitmen semua yang terlibat, termasuk jabatan dan agensi kerajaan yang turut sama hadir memberikan taklimat dan maklumat berguna kepada usahawan,” katanya.

Beliau berkata demikian pada sidang media selepas Majlis Perasmian Karnival Minggu PMKS Zon Selatan 2023, yang turut dihadiri Timbalannya Tuminah Kadi @ Mohd Hashim.

Dalam pada itu, menurut Allex, selain membantu usahawan, karnival berkenaan juga turut memberi tempias kepada orang ramai khususnya rakyat Melaka membeli barangan keperluan pada harga lebih rendah daripada pasaran.

“Seperti contoh, di sini, orang ramai dapat membeli telur ayam pada harga RM9 sepapan berbanding lebih RM12 di luar, selain ayam segar pada harga RM8 per kilogram sahaja.

“Saya percaya karnival ini selain memberi manfaat kepada usahawan, ia juga dapat membantu orang ramai dalam mengurangkan kos sara hidup,” katanya.


Myvi langgar tembok, wanita cedera terkena serpihan batu

SEREMBAN, 16 Mei – Seorang wanita cedera di bahagian tengkuk apabila terkena serpihan batu tembok selepas sebuah Perodua Myvi dipercayai melanggar tembok di tingkat empat tempat letak kereta Hentian Bas Terminal One, di sini hari ini.

Ketua Balai Bomba dan Penyelamat (BBP) Seremban Mohammad Idris berkata insiden pelanggaran tembok itu menyebabkan serpihan batu tembok tersebut terjatuh lalu menimpa mangsa.

Beliau berkata pihaknya menerima panggilan pada pukul 4.46 petang dan enam anggota termasuk pegawai dengan sebuah jentera dikejarkan ke lokasi kejadian.

“Bagi memastikan kenderaan itu stabil daripada terjatuh dari tingkat berkenaan, kenderaan mangsa ditarik menggunakan kenderaan ‘towing’ dan diserah kepada Majlis Bandaraya Seremban dan polis,’ katanya dalam kenyataan di sini hari ini.


Pasukan penyiasat JKKP mulakan siasatan segera tapak projek LRT 3

PUTRAJAYA 30 Julai – Kementerian Sumber Manusia (KSM) mengarahkan pasukan pegawai penyiasat Jabatan Keselamatan dan Kesihatan Pekerjaan (JKKP) Wilayah Persekutuan serta JKKP Selangor memulakan siasatan segera insiden runtuhan perancah besi struktur pembinaan projek Transit Aliran Ringan 3 (LRT3) di Bandar Bukit Tinggi, Klang.

KSM dalam kenyataan hari ini memaklumkan siasatan komprehensif itu melibatkan Bahagian Kejuruteraan Forensik dan Bahagian Keselamatan Tapak Bina JKKP bagi mengenal pasti punca kejadian.

Siasatan juga bertujuan menentukan sama ada terdapat pelanggaran kehendak perundangan di bawah Akta Keselamatan dan Kesihatan Pekerjaan 1994 (Akta 514), menurut kenyataan itu.

Akta 514 memperuntukkan setiap majikan perlu memastikan keselamatan, kesihatan dan kebajikan pekerja semasa bekerja termasuk keselamatan orang awam yang berada di tempat kerja di bawah kawalannya.

KSM menegaskan bahawa pihaknya memandang serius terhadap setiap insiden kemalangan dan penyakit pekerjaan yang berpunca daripada aktiviti pekerjaan termasuk kes kemalangan membabitkan sektor pembinaan.

Semalam, seorang pekerja binaan warga Bangladesh maut manakala empat lelaki dalam lingkungan umur 30-an cedera ringan selepas perancah besi itu runtuh di tapak pembinaan LRT3 di Bandar Bukit Tinggi, Klang.


Ibu dan kekasih didakwa bunuh kanak-kanak lelaki tiga tahun

KLANG, 5 Jan – Sepasang kekasih didakwa di Mahkamah Majistret di sini hari ini atas pertuduhan menyebabkan kematian seorang kanak-kanak lelaki berusia tiga tahun, Disember lepas.

M. Sutha, 26, yang merupakan ibu kandung kepada kanak-kanak itu dan S. Davandakumar, 28, hanya mendiamkan diri ketika pertuduhan dibacakan di hadapan Majistret P. Sarulatha.

Mengikut pertuduhan yang dibacakan bersama, pasangan kekasih itu secara bersama telah menyebabkan kematian K. Nithish di sebuah rumah dI Jalan Hulubalang, Taman Sentosa di sini pada 24 Dis lepas.

Mereka dituduh mengikut Seksyen 302 Kanun Keseksaan dan dibaca bersama Seksyen 34 kanun yang sama, yang membawa hukuman mati jika sabit kesalahan.

Pada 28 Dis lepas, media melaporkan seorang kanak-kanak lelaki berusia tiga tahun maut dipercayai akibat didera menggunakan kayu, tali pinggang serta penyangkut baju di daerah itu. – BERNAMA


“Kena kerja dua kali lebih keras” – Zainal

BANDAR HILIR 24 Ogos – Pengendali Melaka United Zainal Abidin Hassan optimis memastikan pasukannya tidak tergelincir dari landasan memburu tiket dalam saingan Liga Super musim hadapan.

“Bagi saya, kelemahan sebelum ini adalah di bahagian menjaringkan gol, namun Alhamdulillah dalam tiga perlawanan itu, tujuh gol dijaringkan dan saya harap perkara ini akan berterusan.

“Benteng pertahanan telah pun dikemaskini dan saya harap prestasi kemenangan dalam aksi persahabatan itu dibawa ke dalam perlawanan menentang Perak,” katanya.

Dalam pada itu, kapten pasukan Safiq Rahim berkata, beliau bersama rakan-rakan kini berada pada prestasi yang baik selepas meraih kemenangan dalam aksi persahabatan sebelum ini.

Bagi Khairul Fahmi Che Mat, kemenangan yang diraih pada aksi persahabatan sebelum ini bukan kayu pengukur kepada pasukan untuk berada dalam zon selesa.

Bagi pemain pertahanan Razman Roslan, masih ada baki seminggu sebelum aksi perlawanan menentang Perak, beliau mengharapkan kesungguhan kemenangan pada aksi persahabatan sebelum ini diterjemah dalam perlawanan tersebut.


Melaka kekal rekod 100 peratus calon lulus UPKK

BUKIT KATIL 9 Mac – Melaka mengekalkan rekod 100 peratus calon Ujian Penilaian Kelas Kafa (UPKK) lulus semua mata pelajaran untuk tahun ke-12 berturut-turut.

Exco Pendidikan, Teknologi dan Telekomunikasi negeri, Datuk Rais Yasin berkata, bagi tahun 2022, seramai 1,050 calon mencatat keputusan 8A daripada keseluruhan 8,143 murid dari 201 buah Sekolah Rendah Agama (SRA) di negeri ini, dengan Gred Purata Negeri (GPN) 1.87.

Katanya, meskipun bilangan mendapat semua A dan peratusan gred purata menurun, namun ia tidak dianggap satu kegagalan memandangkan prestasi sama berlaku hampir di seluruh negara akibat kelemahan sistem Pengajaran dan Pembelajaran di Rumah (PdPR).

“Perkara ini (penurunan gred) berlaku akibat daripada kelemahan PdPR semasa Perintah Kawalan Pergerakan (PKP) menyebabkan penguasaan murid terhadap sukatan pelajaran tahun 3 dan 4 berada pada tahap minimum.

“Difahamkan daripada lapan mata pelajaran, ada subjek yang bukan sepenuhnya menggunakan buku tapi ada juga latihan amali yang perlu dilaksanakan seperti latihan amali solat, bacaan al-Quran dan sebagainya.

“Jadi saya lihat peranan guru dimainkan begitu penting di dalam kelas dan kita harap kepada para guru di negeri ini tidak berputus asa,” katanya pada sidang media selepas mewakili Ketua Menteri, Datuk Seri Utama Sulaiman Md Ali menyempurnakan Majlis Pengumuman Keputusan Peperiksaan UPKK Negeri Melaka Tahun 2022 di sebuah pusat konvensyen di Bukit Katil, di sini, hari ini.

Mengulas lanjut, Rais berkata, walaupun berlaku penurunan GPN dan bilangan calon mendapat semua A, namun berlaku peningkatan calon memperoleh keputusan 1A, 2A dan 3A di negeri ini.